url: =LESSON 4 | October 16–22 ~ MUC\nLESSON 4 | October 16–22\nAdmin 10:25:00 PM Articles, Sabbath School Lesson\nLESSON 4 October 16–22\nNA TOPA PASIAN IT DING\nTu kaal sung sim ding: Thkna. 6:4, 5; 10:12; Eph. 2:1–10; Mang. 14:6, 7; Thkna.. 4:37; 11:1; Mark 12:28–30.\nKAMNGAH: “Topa note’ Pasian, na lungsim khempeuh uh, na nuntakna khempeuh uh, le na thahatna khempeuh uh tawh na it ding uh hi” (Thuhilhkikna 6:5).\nJew mite biakna sungah Thuhilhkikna 6 in a thupi mahmah thungetna khat hi. Hih pen ‘Shema,’ kici hi; Hebrew mite thungetna ‘shama’ cih kammal panin a kila hi. A khiatna in “ ‘thungai ding’ ‘ thumang ding’ cih khiatna nei hi. Thuhilhkikna bek hi lo-in Thukhun Lui buppi-ah a kimu mun mahmah kammal khat hi.\nShema laigual masa-ah hih bangin kigelh hi: Shema Yisrael Adonai Elohenu Adonai echad. A khiatna in “Israel-te aw, za un: Topa i Pasian, Topa khat bek ahi hi” (Thkna. 6:4). Jewte in thu a nget uh ciangin mittanghum uhin thungen uh hi; Pasian a mitsuanna uh bangmah in a nawngkai-sak lo dingin kidal nading hi, ci uh hi. Shema laigual masa sungah Pasian khat bek ahihna - Adonai Elohenu, “Topa eite Pasian” cihna hi-in Israelte in Ama tungah citak ding uh a, pasian dang nei lo ding uh hi. Topa in eite Pasian hi, cihna hi.\nHih laigual masa in Moses in Israelte Kamciam Gam a lutma-un a thuhilhna hi. A tawh kizomin tudongin a vanglian thuman a pulaakbeh hi.\nPasian It Ding\nMoses in Israelte tungah a beisa thute a pulaak khit ciangin a luah ding gam a lakzia ding leh a hanciam ding uh hanthotna nei hi. A taktakin Thuhilhkikna Bu in hih thute mah hi: Topa in amaute tungah thuciam a tangtun dong a cihtak ding uh, a pu a pate uh tungah a piak kamciam tangtun ding thute zong a pulaak hi.\nThuhilhkikna 6 kipatna-ah hih bangin kigelh hi: this: ““Tu-in, luah dinga na paina gam uhah na zuih dingun, note le na tapate uh le na suanlekhakte un Topa note’ Pasian’ thukhamte le a thupiakte na zuihna uh tawh amah na zahtak theih nadingun, Topa na Pasian un na nuntak tawntung uh na zuih dingun kei a hong hilh sawnsak thute pen hih thupiakna, thukhamte, le ngeina kipte ahi hi. Hihte pen na khan uh a sau theih nading ahi hi” (Thkna. 6: 1,2).\nThkna. 6:4, 5 sim in. TOPA in Israelte tungah bang thukham pia hiam? (aneu 5). Tua thupiak a khiatna in bang hi ding hiam?\nNa lungsim khempeuh tawh Topa na Pasian na it ding hi. Thukhamte, thupiakte, vauhilhnate leh thukhunte leh kamciamte lakah Pasian it ding thupiak in lamdang hi. It ding ding bek hi lo-in “na lungsim khempeuh, thahatna khempeuh tawh ciangtan neilo-in Topa it ding cih thupiak in tua itna pianzia hong laak hi.\nLungsim, thahatna leh nuntakna tawh Pasian it cih thu in na khempeuh, mi khempeuhte tungah itna lianpen pulaak hi. Bang hang hiam cihleh Amah in i nuntakna leh i om theihna leh na khempeuhte bulpi hi. Amah i itna in na khempeuh tungah lungsim puakzia ding hong hilh hi.\nHebrew kamin ‘nangma’ Pasian, nangma lungsim, nangma thahatna, cihte in mimal khat a genna kammal tawh kigelh hi. Hi mah hi, Pasian in mibuppi tungah a hong gen hi mah hi; ahi zongin tua mibuppi in mimal khat ciang kigawmna, mimal khat ciat a om ciangin mibuppi a om hi pan hi. Topa in mimal khat ciat hong deih hi; mibuppi in Ama tungah cihtak kisam hi mah taleh, mimal khat ciat in Ama tungah a citak ding kisam hi; Ama tungah cihtakna in Amah i itna, Amah Pasian ahihna leh eite adingin Ama nasepnate bulphuh ding hi.\nLungsim khempeuh, nuntakna khempeuh leh thahatna khempeuh tawh Pasian it cih in nang adingin koi bang hi ding hiam?\nPasian Kihta Ding\nMoses in Israelte tungah a neih khempeuh uh tawh Pasian a it ding uh hilh hi. Hih in thupiak hi. Ahi zongin tua ma-in Moses in amaute tungah a dang thupiak khat nei hi: “ Topa na Pasian kihta un,” ci-in hilh hi ” (Thkna. 6:2).\nThuhilhkikna 10:12 sim in. Hih in itna leh kihtan gen a, koi bangin tua thute i tel thei hiam?\nPasian kihta ding thupiak leh Amah it ding thupiak in tonkhawm hi. ‘Kihta’ cih kammal i teldanah itna tawh kilangdo tawh kibang hi; ahi zongin kihtakna leh itna in a kilangdo hi lo hi. Lamkhatah Pasian kihta cih thu in- Amah zahtakna, Ama vangliatna lamdangsakna, Amah in kua hi-a, Ama thuneihna leh Ama vangliat, Ama thutanna leh Ama diknate in mawhdim i nunna leh i thaneemna tawh kilangpan hi; Ama tungah a kinga ihih manin Amah kihtak ding pen a lamdang hi lo hi. Eite in mawhna tawh a kidim mite ihi hi; Pasian thukham a palsatte ihih manin mawhpaihna leh sihna a thuak ding hi mah taleng Ama hong hehpihna hangin mawhpaihna leh tawntung sihna tawh a hong kipelhsak hi.\nKoi bangin Ephesians 2:1–10 Pasian kihtakna leh Pasian itna tonkhawm hi, ci-in hong theitelsak hiam?\n“Mawhna (hehna) tate ihih manin Pasian kihta ding hi mah hi; Khrih in eite adingin hong si hi. Tua hi-in Ama sungah nunna thak a hong guan hi; tua nunna sungah mawhna pan suahtakna leh a beisa mawhna hangin mawhpaihna panin ahong suakta-sak hi; tua hangin Amah i it ding hi.\nHih thu in tuhunah thuman ahih mah bangin nidang Israelte hunlai-in zong a thu guipi kibang hi; amaute in Egypt gamah saltang uh a, sila-in om uh hi, nenniamna thuak uh hi; Pasian in amaute a itna leh a hehpihna hangin tua bang nunna panin Pasian in amaute a honkhia hi. “Egypt-ah nasem na hihna uh le tua lai panin Topa na Pasian un a vangliatna khut le a thahatna tawh hong paikhiatpihna na phawk ding uh hi. Tua ahih ciangin Sabbath ni na tan’ ding uh Topa note’ Pasian in thu hong pia hi” (Thkna. 5:15). Tua hi-in amaute in Pasian kihta-in Amah a it thei veve uh hi. Amaute in tua bangin Pasian kihta-in it thei uh ahihleh, singlamteh tungah eite adingin sihna a hong thuak khit nungah, eite in zong Pasian kihta-in it ding hi lo hiam?\nMangmuhna 14:6, 7 sim in. Bang hangin leitung hun nunung ading Pasian thupiak a masa pen in Amah kihta ding cih thu koi bangin na theitel hiam? A hong piang ding thute a hong kihilhkholhna zui-in bang hangin Pasian kihta ding thupiak in bangci ciangin khiatna nei hiam?\nAmah in Ei Hong It Masa\nThuhilhkikna sunga Pasian thupiak leh thukhunte om hi taleh Jew minamte in Ama thukhamte, Ama thukhennate, Ama thukipte in, na dangdangte sangin Topa masak ding, lungsim khempeuh, nuntakna khempeuh leh thahatna khempeuh tawh Amah itding thupiak vive hi.\nThuhilhkikna 4:37; 7:7, 8, 13; 10:15; 23:5; 33:3 sim in. Hihte in Pasian in a mite a itna bang pulaak hiam?\nThuhilhkikna sungah a kigen kikkik khat in Moses in a mipihte tungah amaute pupate tungah Pasian in a itna leh amaute a itna a pulaak hi. Ahizongin Pasian in a thu bekin gen hi lo-in Ama gamtatna tawh a itna a lak hi. Amaute in kicinlohna, mawhna siatna tawh kidim uh hi taleh amaute tungah Topa itna in kip tawntung hi; a vanglian Ama itna in amaute tawh a kizopna-ah kilang hi.\n“Eite in Pasian i it hi; bang hang hiam cihleh Amah in eite a hong it masa hi” (1 John 4:19). Koi bangin hih in bang hangin Pasian i it ding hong theitelsak hiam?\nPasian hong itna in i pianma-in om khin hi; hotkhiatna lampi in “leitung kipiansak ma-in a om khin hi” (Eph. 1:4).\nEllen G. White in a genna-ah: “Mawhna hong om a - Adam in mawhna sung a puk ciangin hotkhiatna lampi in a khuanungin a kibawl hi lo hi; tangtawng hunlai pekin a omkhinsa hi-in, mawhna hong om ciangin hih thuthuk a hong kilangkhia hi ( Rom. 16:25. Tangtawng bek panin a om hih thu guipi in Pasian tokhom kingakna hi.” The Desire of Ages, p. 22.\nItna Pasian in a hong itna lian mahmah ahih manin singlamteh tungah a hong sihna hangin bangzahin hampha ihi hiam? Amah mah a hong kipiakna-ah “Amah hong kiniamkhiat tawm a, singlamteh tung nangawnah sih ding a ut hi” (Phil. 2:8) Tua hi-in tu-in eite tungah Paasian hong itna hong kilang hi; Israelte in tua itna a ngaihsun kha kei uh hi.\nItna nei lo-in muhdahna, bangmah hehpihna nei lo Pasian hi leh hih leitung in bang a suak ding hiam? Bang hangin Pasian hong itna a hong kilatkhiatna hangin lungdamhuai hiam?\nKei Nong It leh Ka Thupiakte Zui in\nIsrael – a minam buppi-in Pasian a it dingin sapna ngah hi. Ahi zongin Pasian itna-ah mimal khat ciat in a it ding uh kisam hi. Mihing khat ciat tungah deihtel theihna hong kipia a, Israel mimal khat ciat in amau deihtelna zui-in Pasian a it ding uh hi; tua itna pen Ama thupiakte manna tawh a kilang hi.\nHih anuai-a Lai Siangtho munte in bang thu pulaak ciat uh hiam? Bang thu guipi pulaak uh hiam?\nBangzahin Pasian kammal in kician sitset hiam? Pasian in a hong itna gen bek hi lo-in a hong itna hong lak hi; Ama nasepnate in a hong itna hong laklak hi. Pasian mite in zong amau gamtatna panin Pasian a itna uh a kilangsak ding uh hi. Pasian i itna leh Ama thupiak manna in a kikhen thei hi lo hi.\nTua hangin John in “Pasian i it ciangin ama thupiakte a zui ihi hi. Eite a dingin ama thupiakte zuih ding a haksa lua hi lo hi” (1 John 5:3); Jesuh in zong a genna-ah “Kei na hong it leh ka thupiakna zui in” ci hi (John 14:15); hih thute in thu guipi hong hilh uh hi. Pasian hong sawl bangbang manna in Amah i itna a kilangsak hi. Hih thu in kikhel ngei lo hi. Pasian thu mang cih ciangin Ama Thukham Sawmte nuntakpih cihna hi. Thukham tawh dikna kingah lo ahih mah bangin Sabbath thupiak zuihna in gamtatna tawh dikna ngah nading hi lo hi.\nThukham tawh dikna ngah ding a hanciam mite in itna taktak tawh Pasian thukham a nuntakpih uh hi lo hi. Pasian a it takpi hi lehang, bang hang hiam cihleh Khrih Jesuh sungah Pasian nasepnate hangin, eite in zong Ama thupiakte i nuntakpih nuam ding hi. Bang hang hiam cihleh tua dingin Amah in Ama thupiakte a nuntakpih dingin hong sawl hi.\nPasian in Israel mite Egypt panin a hotkhiat khit cianginin amaute in Pasian a it ding uh leh Ama thupiakte a nuntakpih dingun Moses in a pulaak phapha hi. Pasian in amaute a hotkhiatna hangin amaute in a thuhkik nadingin Amah it a, Ama thupiak a zui ding uh hi. Amaute in Topa tatsa mite hi. Tu-in amaute in Topa thupiakte cihtakna tawh a zui ding uh hi. Tu-in zong tua ding mah hi lo hiam?\nBangci bangin Topa thupiak na nuntakpih hiam? Ama thupiakna na zuihna-ah bang lungsimpuak na nei hiam? Bang hangin itna hangin ama thupiak nuntakpih ding i hi hiam? Bangci bangin Lai Siangtho hong hilh Pasian kihtakna na tel hiam?\nA Masa Thukha\nKhristian kimkhat in siksan tuamtuam nei-in Thukhun Lui leh Thukhun Thak in kizopna nei lo bangin pulaak uh hi. Tua bangin Thukhun Lui leh Thukhun Thak a kikhen hi lo hi; tua bangin kikhen tuam hi leh Thuciam Thak hong hilhnop thute i theithei kei ding hi. Thuthun Thak in Jesuh hong kilaakna, Ama nunna, Sihna leh sihna pan a thawhkikna, Siampi a hihna khempeuh in Thukhun Lui genkholhnate leh limciinnate a tangtunna hi. Thukhun Lui in Thukhun Thak adingin a bulpi, a hong piankhiatna leh thu-nung thu-ma hong hilh hi. Anih tuakin Pasian hoihna leh itna pulaak hi. Hih thu hangin Thukhun Thak leh Jesuh in Thukhun Lui gen kikkik uh hi.\nMark 12:28–30 sim in. Thukham khempeuh lakah bang amasa thukham in bang thukham hiam? Bangci bangin Jesuh in dawngkik a, Jesuh in bang siksan hiam?\nLaithei khat in thukham a theihtel nadingin a nuntakna buppi kipia hi; koi bangin nuntakpih ding cih pen a thei mahmah in dong hi. Thukham khempeuh zuih ding hi, cih a um mi khat hi. Judaism sungah thukham 613 bang koih uh hi. Tua thukham khempeuh thukham khat bek suah ding a deih dotna tawh kibang hi.\nJesuh in bangci dawnkik hiam? Jesuh in Thuhilhkikna 6 kipatna-ah, “Israel-te aw, za un: Topa i Pasian, Topa khat bek ahi hi.” Tua khit ciangin lungsim khempeuh, nuntakna khempeuh leh thahatna khempeuh tawh Pasian it ding pulaak hi. Jesuh in Topa in amaute Pasian hi, Amah bek Pasian hi, cih thu siksanin itna lian penpen tawh Topa it ding a hilh hi. Hih thupiak sangin ‘tuhun thuman’bang dang om ding hiam? A tawpkhakna-ah genkholhna khempeuh tangtungin leitung bei ding hunah mihing khat ciat in Pasian thukham tel ding maw, lampi dang tel ding, tua in a lian penpen khensatna hi ding hi (Mang. 14:12).\nA tawpna-ah bawlsiatna i thuak zongin i khensatna khempeuh in Pasian it takpi maw, it takpi lo tungah kinga ding hi. A thupi penpen khensatna-ah lungsim khempeuh, nuntakna khempeuh leh thahatna khempeuh tawh Pasian itna hi ding a, Ama hoihna, itna leh hehpihna sung a nungta ihi ding hi. A kisap lehzong nuntakna a pia ngam hi ding hi.\nMi khat in “Na muh ngei loh Pasian pen koi bangin it thei ding na hiam, ci-in hongdong hi leh, koi bangin na dawngkik ding hiam? Na lawmte tawh kikum in.\nNgaihsutbeh ding: “Khrih singlamteh in bei hun nei lo-in tatsat mite’n a sinsin ding uh leh la-in a sa tawntung ding uh hi. Khrih vangliatna sungah amaute in singlamteh tunga Khrih kithahna a mu ding uh hi. Ama vangliatna in leitung leh simloh zawh leitung tampi a bawl vangliatna hi-in, Amah in Pasian It Pa, vantung Kumpi, cherub leh khuavak tawh kidim seraph khempeuhte pahtawi Pa, Amah in mawhnei mite a hong domtoh nadingin Amah mah hong kiniamkhiatin; Amah in mawhna leh maizumna khempeuh pua-in, a mangthang leitung gimna khempeuh in a lungtang kitamkham dongin, Calvary singlamteh tungah a nuntakna a bei matengin, a PA maitang selcipna a thuaknate a kimangngilh ngei peuhmah kei ding hi. Amah in leitung khempeuh Piangsakpa hi-in, Amah in mi khempeuhte tun nading Thukhenpa hi napi Amah mah hong kiniamkhiatin should lay aside His glory and humiliate Himself from love to man will ever excite the wonder and adoration of the universe. Tatkhiatna ngah minamte in a Honpa uh en uh a, tawntung Pa vangliatna in Honpa tungah tang amu uh hi. Tua vangliatna in tawntung panin tawntung hi ding a, Ama gam in bei hun a nei kei ding hi: Amaute khempeuh phatna late sa-in “Pasian kiang hong tunpih Ama sisan tawh a hong tan thahna thuak Tuuno in pahtawi dingin kilawm hi” ci-in Amah a phatphat uh hi.” Ellen G. White, The Great Controversy, pp. 651, 652.\n1. Ellen G. White, The Great Controversy, pp. 651, 652 sim kik in. Bang hangin itna lian penpen itna sang penpen tawh Pasian i it ding hong theitelsak hiam? Simzawhloh leitung tampite ama khut sungah a tawi Pasian in eite adingin singlamteh tungah sihna thuak hi, cih thu ngaihsun in. Bang hangin hih thu in Pasian tawh i kizopna-ah a bulpi hi ding hiam?\n2. Itna leh kihtakna tonkhawm hi, cih thu ngaihsun in. Bangci bangin Pasian itna leh zahtakna na neikhawm hiam? Bang hangin a nihin a tonkhawm ding kisam hiam?\n3. Nopsak hun ciangin Pasian ki-it ciat hi. Ahi zongin hamsat dongtuak hun ciangin Pasian na it veve hiam? Bang hangin nopsak hun ciangin Pasian itna sangin hamsat dongtuak hun ciangin Amah i it ding thupi zaw hiam?\n4. Thursday ni a dotna en kik in. Khristian thu-um lo mi khat tungah Pasian it ding cih thupiak koi bang lampi tawh hilh thei ding i hiam? Koi bangin mihingte in i muh ngei loh mi khat it thei i hiam? Bang hangin Pasian i it nadingin mittang tawh Amah muh kisam lo hiam?


timestamp: atn

url: =Zomi leh chinese\nLei tung ah sen te sum zon siam in na sep tha nuam thei mah mah uh hi. lei tung muntuam tuam ah sum zong uh hi. a tun na gam te ah khua pi thei thei ah om in na sem uh hi. tua mah bang in khua pi sung ah CHINA TOWN nei zo pah uh hi. Nupa in na sem in sum zong uh hi. A ta te uh mi pil mi tei te kem sak in pil na sang pi pi sin sak uh hi. ta te tawh om khop hun tam ngah lo uh hi. .tate leh nu leh pa ki it lo ding a bat hang in ,a ki it na uh khang sem sem hi.\nPa sal te in a pil na leh a siam na te a zi sin sak in hilh hi. khut siam na sum zon pai zon zia te hoih tak in hilh hi. Pa sal in sih na kam siat na a tuak leh a zi in a ta te a vak zawh na ding hoih tak in pat tah uh hi. mi nuai a om ding in phal lo hi.\nSen ten sum tam pi nei leng """ na tam pi sem ding na lian pi sem ding company""" hong ding. ci uh hi. a hauh na uh bei sak sawm lo in khang sak sem sem uh hi.\nZomi te zong sum zon siam in ki tha nuam thei mah hi. pil na nei zong tam pi ki om hi. a hi zong in i nun tak zia leh lung sim puak zia pen papi ten na sem ding zi ten ta te kem ding zi leh ta vak ding. inn kuan sung ki it ding nuam sa ding .i ta te mi kem sak lo ding en kem zaw ding i ta te heh pih huai sak lo ding ..man mah hoih mah hi. a hi zong in nau kem nau cing nupi a tam zaw in tate ABC zong a hilh lo mi tam pi ki om hi.\nMiten khua pi thei thei zuan in na sep hoih zong uh hi. zomi te i hih leh na sep tam na khua no lam zuan in mi sep nuam loh na sem in set zung / sa sai lam ki zuan ziah ziah hi. i pu i pa te kawl zang lam zuan lo in kham tung gam lo khawh na gam a zuat bang un tu lai khang thak zomi USA ten Zomi te tam na leh na sep hak sat na lam ki zuan tek mawk hi.\nSum tam pi nei leng na sem nawn lo ding man nek ding (thai saa) ding . cih lung sim ki nei tek hi . a tawp na bek ngaih sun in beh lap ding ki sawm nawn lo hi.\nZOMI ma kai pi te NEWYORK Leh WASHINGTO ,DC ah han ciam tak in om in khua hong sat leh zomi ten ki zuan ziah ziah ding a ZOMI te khua pi hong suak lel ding hi. mi nam a ding na sep na lian pi hi.\nUSA na pai ciang in siang tak in ki puah in na nik na puan te hoih tak in sawp siang in..( Namsia) hong pua kei in . nik ten puan silh a lui hong ki piak leh deih kei in ...a thak in zong tam man tuan lo hi. a thak lei zaw in .ci thak leh nam sia cih te om thei kha ding hi.\nZOMI te tam na ah ki gen siat na tam in Namsia zong tam hi...\nMi te nin paih na ah tut phah sia . sa buai sia na muh leh a hoih lai mah mah zong in la peuh mah kei in . bang mah nei lo in om zaw in ..thu pi zaw hi.. kumpi ten na inn ah Namsia khat a muh leh $800 ta hong leu sak ding hi. inn sung ah ZUUSA inn LAWI leh NAMSIA a om loh na ding in . inn ngak nupi te siang tho na lam ki sam mah mah kha ding hi.


url: =Mi hong cih nate um pah kha kei in ~ Dong Mung :: ZOMI DAILY\nMi hong cih nate um pah kha kei in ~ Dong Mung\nposted on 20 June 2019 at 10:10 pm Lomkholna: Dongmung, News\nVictor Seribriakoff pen a kum 15 a phakin a sangkahna ah Syama khat in “Na khuak hoihlo lua ahih manin khutsiamna(khut nasep tawh kivaak zawh nading) pil sinna khat (သင္တန္း) pepeuh ah kah zaw in,” a ci hi.\nSyamanu genna um ahih manin sang a tawp pah hi. Khutsiamna lam sin nawnlo in na a sem hi. Pilna gina neilo khat ahih manin nasep gina zong ngahlo hi. A muh bangbang khua-ul luangin sem a neek a zong ta mai hi.\nAma kum 32 a cin in nasep kinget theihna mun khat mu a, tua takah nasep a va ngen hi. Tua nasep ding omna phualpite’n ama khuak hoihna IQ a tehsak vua leh ama IQ mark 161 ahihna a mukhia uh hi. Tua dan IQ a sang mahmahte pen mi pil khuak hoih khia mahmahte bek ii neih ahi hi.\nLeitunga mipil minthang Albert Einstein, Stehen Hawkins-te IQ zong 160 tungsiah lam a omte ahi hi.\nVictor in ama khuak hoihna(IQ hoihna) hong theih tel ciang hong ci hiam cih leh laibu khawng hong gelh pah hi. Ama laibu gelhte pen hoih thei mahmah ahih manin damdam in hong lawhcing to a, a laibu mante tawh mihau khat hong suak hi. Tua bek thamlo in a sawt loin nasepna phualpi nei khat hong suaka, mihau mahmah khat hong suak hi. A nungsang lam ciangin International Mensa Society kipawlna ii makaipipa hong suak hi. Tua kipawlna sunga pawlmi mawkmawkte khuak hoihna IQ zong a niampen 140 ahi hi.\nTua hi-a i gennop bulpi ahihleh na tanau sanggam sung, na lawm le gual sung, na kiim na paam in khuak hoihlo, pilna neilo hong cih zenzen leh um kha pah kei in. Nang ii thu pen nang kaan kuamah in telkhin lo hi.\nMidangte’n gina kei teh…siam kei teh…hih thei kei teh…semzo kei niteh…hong cih ciang um pah kha kei in.\nKuamah in nangma khuak hoihna, nangma hih theihna, nangma sepzawhna hong telpih lo hi.\nNa kiim le paam ah simmawhna, neumuh zahkona a om khak ciang lungkia in tawpsan pah kei in.\nNa maban ding nangmah na hanciam ding kisam a, na gualzawh lawhcin nadingin nang hong ngak hi.\nMite’n bangbang hong gen zongin Pasian muang kawm sa in mainawt teitei in.\nVantung leitung ukna a neipa tawh kop peuh lecin…lawhcinnate nang ading ahi hi. Lungdam, Dong Mung\nPrevious: Malaysia ah Methanol tawh akibawl zu atuh dawnkha in asihlawh mi 6 phakhin\nNext: Bawi, kei ka lungkim ding hi ~ Lian Tuang\nMalaysia palik khatin numei khat alet hiathuat laitak Photo kithehzak\nNuntak hun kum (10) sung kilamdan zia\nTaingen leh Tedim kikal mawtaw lampi ~ Khup Khan Thang\nKibuai lunglung ~ Lian Tuang\nNamdang mipil te leh Eite ciimna\nZomite lak ah a kilamdang mahmah muhna nih\nGreek mipil thumte\nPortland Khuado (Khuado Festival) 2017 ~ King Mang\nMinam picing i suahna dingin ~ Hau Za Cin


url: =LESSON 2 | October 2–8 ~ MUC\nLESSON 2 | October 2–8\nAdmin 10:34:00 PM Articles, Sabbath School Lesson\nLESSON 2 October 2–8\nMOSES TANGTHU HONG HILH THUTE\nTu Kaal Sung Sim Ding: Thkna. 1–3, Pai. 32:29–32, Gam. 14, Eph. 3:10, Pian. 15:1–16, John 14:9.\nKAMNGAH: “A vekpi-un kha-thu tawh kisai an ne uh a, a vekpi mahun kha thu tawh kisai tui na dawn uh hi. Bang hang hiam cih leh amaute a tonpih, kha thu tawh kisai suangpi panin tui na dawn uh a, tua Suangpi pen Khrih ahi hi” (1 Corinthians 10:3, 4, NKJV).\nThuhilhkikna Bu kipatna-ah hih kammalte in Moses kammalte hi (Thkna. 1:1) ci-in kigelh hi. Moses thupatna, Moab gamah a sihna thu a kipan Thuhilhkikna sungah ama thu tampi kigelh hi mah taleh (Thkna. 34:5), Thuhilhkikna buppi in Topa Jesuh thu vevi a kigelhna laibu hi. Bang hang hiam cihleh Amah in eite a hong Piangsakpa hi (Pian. 1, 2; John 1:1–3), hong kem hi (Kol. 1:15–17, Heb. 1:3), leh hong tankhia hi (Isa. 41:14, Titus 2:14). A huampi-in gen hi leng Thuhilhkikna bu hong hilh thu in hotkhiatna thu-ah Topa in tatsat lo-in piangsakin, kemcingin, honkhia hi.\nA thu bulpi-in Israel mite in Canaan a lut uh ciangiin Moses in a piangsa thute limtakin hilh a, a beisa hun a Topa in amaute adingin a nasepnate a mangngilh loh nadingun hilh phapha hi. Hih pen Lai Siangtho buppi sungah kipulaak kikkik hi.\nIsraelte tungah Topa thuhilhna in tuhun eite adingin zong manpha hi. Eite in zong Kamciam Gam a lut ding ihi. “A beisa hunte ngaihsunkik hi lehang hih ciang dinmun i tun nadingin kal khat khit kal a suan toto ihihna,… lamdangsakna tawh ka kidim hi….. a hong makaihpa Khrih sungah muanna i nei hi. A beisa hunin Topa hong makaihnate leh Ama hong hilh thute a mangngilh ihih kei nakleh mailam hun sungah bangmah lau ding a om kei hi. us, and His teaching in our past history.”—Ellen G. White, Life Sketches, p. 196.\nLai Siangtho buppi sungah Moses nasepna kiciantakin kiciamteh hi. Pai. 2:2 mateng ama thu kigelhna om lo hi. Moses in Piancil bu gelh a, Pasian piansak mi ihihna, mihingin i pianna, bangbangin siatna tam taleh lametna tawh nungta thei ihihna thute hong hilh hi. Piansakna, Mawhna hong lutna, hotkhiatna kamciam, Tuicin, Abraham leh lungdamna thu cihte hong kipatna a zung in Piancilna sung pan hi. Hih thute a gelhpa in kamsangpa Moses hi. Moses in kicinlohna nei hi mah taleh ama huzaap in Pasian adingin nalian piangsak hi; bang hang hiam cihleh amah in Topa it a, Ama na bek a sem nuam hi.\nPai. 32:29–32 sim in. Mawhna lian mahmah ahi kham tawh bawng lim a kibawl khit ciangin Topa leh Moses kiho-na hi. Moses zia le tong bang hong hilh hiam? kicinlohna tuamtuam nei hi phial taleh banghangin Topa in a lamdang takin Moses zang veve thei hi ding hiam?\nKham bawng lim bawlna-ah Moses mawhna kihel lo hi mah taleh, Moses in ama nuntakna pia khia ngamzahin a mite mawhna mai nadingin mawhthuumsakna nei hi. Pai. 32: 32 sungah Moses in Pasian tungah lamdangtakin a nget thu in “Amaute mawhna na maisak in,” ci-in ngen hi. Hih munah mawhmaisak cih kammal kizang a khiatna in “van pua” cihna hi. Tua hi-in Moses in mawhna suksiatnate leh mawhmai nading lampi a theitel hi. A tawpna-ah tua bekmah lametna lampi hi; i mawhna khempeuh Amah in a hong puak ciangin mawhmai-na ngah thei ihi hi.”\nTua hi-in hih munah Pasian mahmah in Jesu sungah mawhna thaman mite thuak ding tangin hong thuak ahihna Lai Siangtho kipatna mah in hong hilh hi. Pasian in mihingte a hong hotkhiat nading lampi geelkholhsa-in, a lang khatah Ama kumpi ki-ukna thu guipite leh itna a lenkip veve hi.\nHi mah hi, kum za tom tampi khit ciangin Peter in Jesuh thu a gelhna-ah: “Eite, mawhna lamah misi bangin, thuman lamah nungta-in i gamtat theih nadingin Khrih mahmah in eite’ mawhna ama pumpi mahmah tawh singlamteh tungah a pua hi” (1 Pet. 2:24).\nTua kalin, Moses tangthu sung leh a mipihte mawhna hangin mawhthuumsakna in a mite dingin palaai khat ahihna pulaak hi; tua banah Moses in Jesuh in mawhnei mite adingin a hong ding na khempeuh hong hilhkholppa hi (Heb. 7:25).\nA mipihte adingin ama nuntakna a sumngam, cih thu in bang hong hilh hiam? Ei le ei ki-it bangin midangte zong it ding cih i cih in bangcihna taktak hi ding hiam?\nA Tangtungkhin Genkholhna\nLeitung pilna in leitung in ama thu-in thakhatin hong pia hi, nuntakna in bang lo khat panin a hong khangkhia-tawm hi, ci-in pulaak uh hi taleh, leitung pilna in Pasian vangliatna lianpipi hong musak thei hi. Piansak nate omzia, khat leh khat kihual takin a omna, siatna tawh kidim hi taleh piansak nate i kantel zawh loh ding a lamdang tampi hong lak uh hi. Pasian in piansak nate omzia ding limtak geelkholhsak ahih manin Amah tawh kizopna-ah zong limtak kizopna deih hi. Thuhilhkikna kipatna-ah hih thu kimu thei hi.\nThuhilhkikna 1:1–6. Aneu 3-ah a kum sawm li-na cih thu in bang genkholhna thupi-na nei hiam?\nLawpsapna a tuah khit uhteh Moses in gam en sim dingin Kadesh Barnea panin thu kansim ding mi pawlkhat sawl hi. Mipi in tua gam valuah ding nial uh hi – bang thu piang hiam? Mipi in amau lamet Kamciam Gam sung lut nai lo uh hi. Bang tanvei ngak lai ding hiam cihleh “Na gam vaan sung uh ni phazah tawh kizui-in, ni sawmli, ni khat ciangin kum khat, note in na mawhna uh kum sawmli sung na thuak ding uh a, keima lungkim lohna na thei ding uh hi,’ ci hi (Gam.14:34).\nTua hi-in Thuhilhkikna sungah a kum sawmli-na ci-in Pasian gen bangin tangtung hi. Cihnopna-ah Pasian in a muanhuai Pasian ahih mah bangin Ama genkholhna Kammal in zong a muanhuai hi; Thuhilhkikna sung a kigelh thute in a muanhuai thu hi, cih hong hilh hi. Pasian in a gen bangin sem takpi a, a sep ding khat peuh genkhol hi.\nHi mah hi, Pasian gen kholh hih bek a tangtung hi lo hi. A beisa thupiangte ngaihsun lehang Dan. 9: 24-27 genkholh bangin Jesuh hong suah hun ding Topa genkholh hun – hun khat, hun nih leh hun lang a cin ciangin Jesuh a hong suak hi (Dan. 7:25; Mang. 12:6, 14; 13:5); ni 2300 genkholhna zong tangtungkhin hi (Daniel 8:14).\nKipelhna khat zong om lo-in genkholhna bangin a hun a ni bang lian mahin tangtung Daniel 2, 7, 8 cih thu in Pasian in mailam hun khempeuh a muhkholhna, a theihkholhnate in muanhuai-in, hun khempeuh ama ukna nuai-ah om hi, cih kilang hi.\nTopa in a genkholhh bangin tangtungsak takpi hi. Hih thu hangin mailam hunah a hong tung ding thute a genkhol Pa sungah lungmuang takin om ding hong hilh hi lo hiam?\nTul Tampi Vei Sangin A Tam Zaw\nSehnel gam sungah kum tampi sung a khualzinna khit ciangin Topa ading thugen Moses in (amah pen kamsang hi napi, kamsang sangin lian zaw hi) “En un, note’ mai-ah leitang ka koihzo hi. Pai unla, Topa in na pate uh Abraham, Isaac, Jakob, le amau’ nunga a suanlekhakte uh tungah piak dingin a ciam leitang luah un,’ hong ci hi” (Thkna. 1:8). Hih khit ciangin thupiangte ngaihsun in.\nThuhilhkikna 1:9–11 sim in. Kadesh Barnea ah Topa a langpanna uh hangin gimthuak khit a thupiang, hih kammalte in bang thupina nei hiam?\nHih munah Israelte tungah Pasian hehpihnate kimu thei hi. Amaute in sehnel gam sungah amau mawhna hangin gimthuak uh hi taleh, amaute in thupha ngah mite ahi uh hi: amaute in bangmah kisapna nei lo uh hi. En un, note’ mai-ah leitang ka koihzo hi. Pai unla, Topa in na pate uh Abraham, Isaac, Jakob, le amau’ nunga a suanlekhakte uh tungah piak dingin a ciam leitang luah un,’ hong ci hi (Neh. 9:21).\nTua leh Moses in a mipihte a itna lakkik hi. A beisa hunah thupha a piaksa mah bangin, tu-in zong Pasian in amaute phungsak dingin Moses in a ngen hi.\nThuhilhkikna 1:12–17 sim in. Pasian in amaute thupha a piakna tungtawnin bang thupiang hiam, Moses in bangci bang lampi tawh kalsuan hiam?\nTopa in amaute makaih hi mah taleh, amaute kalsuanna khempeuhah limtak kipawl khopna kisam hi; a kipia nasep tungah a cihtak ding uh kisam hi. Israel in qahal – limtakin a kipawl, gamlak a pawlpi hi (Thkna. 31:30); hih in Thukhun Thak sung a pawlpi kilamzia ding hong hilhkhol hi. Greek kammin ‘ekklesia’ a khiatna in pawlpi cihna hi ( Matt. 16:18). Kikhelna lianpi om khin hi mah taleh Paul in Jew ngei-na tawh kigamla lo hi. Thuhilhkikna sung a ‘qahal’ bang mahin pawlpi in zong a masuanah limtakin a mainawt nadingin Kha Siangtho piak siamnate zui-in makai dingin kiseh hi (1Kor. 12). Tuhun pawlpi in zong thu-um mi ngah siamnate tawh kizui-in pumpi (pawlpi) adingin mapangkhawm uh hi.\nMi kimkhat in biakna kipawlna a deih loh uh hangin kipawlna nei lo biakna sangin limtakin kipawlna mah deihhuai zaw veve hi. Pasian kammal – Thukhun Thak sungah thu-um mite kipawlkhopna simloh a dang om lo hi.\nThuhilhkikna kipatna-ah Kadesh Barnea a langpanna hangin gimthuakna thute kigelh hi. Hih thupiangte tawh kizomin a piang thute limtakin kantelhuai ahihna hong musak hi.\nGam. 14. Koi bangin mipi in thu-kansimte thupuak dawngkik uh hiam? Tua bangin mipi upna lohna in bang thu tuak uh hiam? (Thkna. 1:20–46.)\nHih thupiangte sung panin nuntakpih ding thu manpha tampi om hi. A thupi thuhilhna Gam. 14 sungah zong kimu kikkik hi.\nGam. 14:11–20 sim in. Moses in palaai khat hi mah taleh Topa in a mipihte susia lo-in a om nadingin a thuumsakna-ah a siksan thu in bang thupina nei hiam?\nMoses in Pasian tungah a pulaak thute ngaihsun in. “Kong thupiak bangin nungta hi lecin Egypt mite leh namdangte hong muhdan ding ngaihsun in. Hih in thupi hi. Bang hang hiam cihleh Pasian in Israel mite tungah a bawl thute in amau ading bekin a bawl hi lo hi; leitungmi khempeuh adingin a bawl ahi hi. Israel minamte in leitung khuavak hi ding uh hi; a man Pasian hong itna, Ama vangliatna leh Ama sung bekah hotkhiatna om ahihna teci hi ding uh hi. Tua hi-in pasian leh milim tuamtuamte in kimanna nei lo hi, ci-in gen ding uh hi. Ahi zongin Moses in Topa tungah a gen thu in: “ Nangmah in leitung maitang panin amaute hemkhia leh, bang piang ding hiam? Minamte in “Topa in a kamciam om bangin amaute Kamciam gam tunpih zo lo-in sehnel gam sungah amaute that khin hi, ci-in pulaak ding uh hi, ci hi. (Gam.14:16).\nLamkhat panin gen lehang Lai Siangtho buppi in thu bulpi-in a pulaak thu kimu thei hi: A mite lakah Pasian a kitawisang ding hi – Ama vangliatna, Ama hoihna, itna leh a minthannate in A pawlpi sungah kilang ding - A mite tungtawnin Ama nasepna a hong kilang ding ahi hi. Ahi zongin A mite in tua bangin Pasian in amaute sungah na a sep theih loh hun zong om hi. Ahi zongin a tawpna-ah leitungah Ama nasepnate hangin Pasian in pahtawi-na a ngah ding hi.\nEphesians 3:10 sim in. Paul in bang thu gen hiam? Koi bangin tua thu piang hiam? Koi bangin Pasian pilna in vankhuanuai khempeuhah hong kilang hiam? Mimal khat ciat in bangci bangin Pasian vanglian pilna a kilangsak thei hiam?\nAmorite Mite Siatnate\nThuhilhkikna 2 leh 3 sungah Moses in Israel mite tangthu pulaakna nei a, bangci bangin Pasian in amaute thupha a piakna, a galte uh tungah zawhna a ngah theihnat, amaute in Pasian tungah a cihtak uh ciangin Pasian in mi thahat mi gol pipite tungah zawhna a piakna thute a pulaak hi (Thkna. 2:11, 20; 3:13).\nHi mah hi, Israelte in a galte zo gawpin that khin cih thu in a telhamsa thu khat hi. Israelte in a galte uh tungah kilem nading thu gen masa uh hi (Thkna. 20:10, 11), ahi zongin amaute in kilemna thu a nial uh ciangin, khat veivei ciangin Israelte in naupang leh numei a kipan a vekpi-un amaute susia uh hi. “Topa i Pasian in amah hong pia a, amah le a tapate le a mi khempeuh i zo hi. 34Tua hunin a khuapi khempeuh i la a, a khuapi khempeuh, papi, nupi, le naupangte i susia maimang a, bangmah i siit kei hi.” (Thkna. 2:33, 34).\nMi kimkhat in hih bang thupiangte a man hi lo hi, ci uh hi. Ahi zongin eite in ahihleh “Pasian’ na a sem mite mi cingtaak hi-in, na hoih namkim a septheih nadingun Lai Siangtho pen Pasian’ lamlahna tawh a hong kipia hi a, thuman thutak hilh nading, a khialte taii nading, a man lote a manin puah nading, a manin nuntak theih nading thuhilh nadingin a manpha mahmah ahi hi” (2 Tim. 3:16, Seventh-day Adventist pawlpi in hih thuman i hemkhia kei hi. Tua hi-in hih thupiangte tawh kizui-in thu hamsa i phu-kha hi.\nPian. 15:1–16 sim in. Abram in bang sem dingin Pasian in sawl hiam? Pian.15:16, koi bangin tel hamsa thute i tel nadingin lampi hong honsak hiam?\nNamdangte in gitlohna leh ngongtatna tawh kidim uh hi; Pasian in amau gamtatnate hangin Ama hehna leh gimpiakna a thuak ding uh hi. Pasian in amaute kisik ding ngakngak hi taleh, amaute in kisik lo uh hi; bangmah kikhelna nei lo uh hi – naupang leh numei a kipan thahna a thuak khit nangawnun bangmah kikhelna nei lo uh hi. (Israel mite thahna thuak naupangte sangin Tuicin tawh a si naupang tam zaw kha ding hi)\nBang thu hangin Israelte in namdang tampi thah uh hiam, cih a thupiang kicingin i thei kei hi. Ahi zongin a thupi i phawk ding thu in Pasian hoihna muan ding kisam hi, cih kilang hi; Ama hoihna in lampi tuamtuam tawh hong kilang hi. Upna i cih pen nopsak hun sunga Pasian itna bek hi lo hi. I telzawh loh thu tampi om taleh Amah muanna in upna mah hi.\n1 Korinthians 10:1–4 leh John 14:9 sim in. I tel zawh loh Pasian nasepzia i muh ciangin, koi bangin Pasian hoihna, a thutanna leh a hoihnate tungah muanna nei thei dingin hong huh hiam?\nNgaihsutbehna: Namdangte tungah Israel mite bawlzia i tel zawh loh thu hamsate thuthuk kan mipilte in hih bangin pulaak hi:\n“Na khempeuh Piangsakpa leh na khempeuh tungah ukna nei Pa ahih mah bangin, Pasian in mi khat peuh tungah a sep nop bangbang a sem thei Pasian hi-a, tua bangin a sep pen thuman kei kici thei lo hi.\n“Pasian nasepziate i tel zawh lohin thuthuk hi. Mihing in Amah theitel khin lo ihih manin i tel zawh loh thute buaipih lo ding kisam hi. Isaiah 55:8–9 in hong huh thei ding hi.\n“Lai Siangtho hong hilh mah bangin Canaan mite in gitlohna tawh kidim uh hi. Amaute sihmangna in amau mawhna tungah Pasian thukhenna a tung hi. Canaan mite sihna in Pasian in a sep masakna leh a sep nunung pen hi lo ding hi. Canaan mite thuakna leh leitung minamte thuakna a kibatlohna (Noahte innkuan simloh) Piancilna 6–9 sungah kimu thei hi.\n“Israelte in namdangte thatmang khin dingin Pasian in geel ngei lo hi;tua bang dingin a gamta dingin amaute tungah Pasian thukhun pia lo hi. Tua bangin kithahna a thuak ding mite Thkna. 7:1 in ciangtan nei hi. Israel mite in Aramaean mite ahih keileh Edom mite ahih keileh Egyptian mite ahih keileh mi khat tungah Canaan mite tungah bawl bangin bawl lo uh hi (Thkna. 20:10–18).\n“Canaan mite thuak bangin mawhnei mi khempeuh in a thuak ding hi: tua in Pasian thukhenna hi.\n“Pasian in Canaan mite a hepkhiatna pen hotkhiatna thu-in a kisam nasepna khat hi. “Canaan mi khempeuh in Pasian thukhenna a thuak uh hi mah taleh, kum 40 sung hilhkholhna a ngah uh hi ( Rahab mawhthuumna Josh. 2:8–11).”Daniel I. Block, The NIV Application Commentary: Deuteronomy (Grand Rapids, Mich.: Zondervan, 2012), pp. 98, 99.\n1. Kum tul khat thu i teldan ngaihsun in. Kum tul khat sungin i telloh i theih loh thu khem peuh a hong kihilh ding hi. Hih thu na theihna in koi bangin tu-in i tel zawh loh thute tawh nungta hi mah taleng Pasian sungah muanna nei thei veve ding i hiam?\n2. A beisa hunin Pasian in bangci bang lampi tawh hong makaihin mailam hunah Amah na muang ding hiam? Bang hangin Pasian in i nuntakna sungah Ama nasepziate mangngilh loh ding thupi hiam?\n3. Sunday ni-a dotna tawh kisai – Moses in a mipihte adingin ama nuntakna mahmah suplawhngamna thu na lawmte tawh kikum in. Tua bang lungsim puak neihhuai mah hiam? Midangte hotkhiat nadingin eima nuntakna suplawhhuai mah hi ding hiam?


url: =Coronavirus tawh kisai leitungbup a zato hoihpen khat anei Johns Hopkins University te genna ~ Dr. Do Suan Mung :: ZOMI DAILY\nCoronavirus tawh kisai leitungbup a zato hoihpen khat anei Johns Hopkins University te genna ~ Dr. Do Suan Mung\nposted on 27 March 2020 at 9:08 pm Lomkholna: Dosuanmung, News\nHih virus pen nuntakna nei lungno (living organism) hi lo-a, protein molecule (DNA) khat ahi hi. Protein molecule i cih ciangin amino acids tulza tampi a kizom ngiitngeet a om hi in, amino acids sung leuleu ah carbon, hydrogen,oxygen, leh nitrogen te kitam hel pen hi. Hih protein molecule pen sathau (fats) sungah bu a, mit sung, nak sung leh kam sunga cell te in hih virus te a huup khak ciangin apianzia uh kilaih lian in pumpi tung a om cell te a susia, apung ziahziah na khat hong suak mawk hi.\nHih virus in nuntakna nei hilo ahih manin kithat thei lo-a, ama thu a kisia tawm ahi hi. Tua banga a kisiat tawm theih nadingin a satna (temperature), a nomna (humidity) leh bangci bang nate (material) tungah om cihte tawh kisai hi.\nHih virus pen to loin sia baih mahmah hi (fragile). Asiat loh nading a kem thei pen sathau pualam adal paa (thin outer layer of fat) bek ahi hi. Tua ahih manin hih virus kisiat nadingin satpiang (saban) tuamtuamte zat ding thupi mahmah hi. Satpiang phuan tawh i khut setkan (second) 20 bang nuai lehang mit tawh i muhzawh kholloh athau anel teng paikhia in protein molecule te kithehthang a virus te ama thu in beimang hi.\nAsa (heat) in sathau tuisak ahih manin khut sil nading, puan sawp nading leh adang tuamtuam ah tui 25 degrees celcius/ 77degrees fahrenheit ciang alum bang peuhmah hileh hoih hi. Tuilum in satpiang zong phuan sakzaw hi. Zu, ahih keileh zu dat 65% kihel na khat peuhpeuh in zong sathau tuisak ahih manin sanitizer sung khawng ah zudat a kihel ahi hi.\nHih virus pen bacteria lungno hilo ahih manin lungno thahna zatui, “poe that say” (antibiotics ) nek ding hilo hi. Atunga i gen bangin hih virus te bukna sathau silkhiat ding thupi pen hi.\nHih virus in puan dan a azaw, anip vante tung tukha leh tang thei loin nai 3 sung khawngin bei hi. Copper tungah nai 4, cardboard tungah nai 24, siik tungah nai 42, plastic tungah nai 72 cih bangin kisia loin om zo hi. Huih lakah leng sak kha leng nai 3 bang om zo hi. Huih laka aom sung kidiik kha thei ding ahih manin i puante (zanpuan zong) a nin, a siang ci tuan loin i sinkhak loh ding zong thupi hi. I puante sungah na bu khinkhian thei ding uh hi.\nHih virus te in avot, anom leh amial sung nuam sa uh hi. Tua ahih manin i omna mun keu in, lum in, khuavak tang leh hih natna kingah lo zawdeuh ding hi. Ultraviolet khuavak (electric light bulb, aksi tang,ctp,.) pan a kingah khuavak te in zong hih lungno beisak thei hi. Hih virus in a cidam vun phu zolo hi. Tua ahih manin i pumtung a avang ahi, i kam, i nak, i mit leh i bilte tawnin i pum sungah lut hi. Tua ahih manin i kam, i nak, i mit, i bil te khut nin tawh i lawnkhak loh ding thupi mahmah hi. I khut i siansak den ding zong kisam mahmah hi.\nMun kigak te ah hih lungno lom om a, mun kikol te ah kizalh zaw hi. Mihon lak pelh ding a thupina tua hang ahi hi.\nA kigen sasa mah bangin khutsilna thupi mahmah hi. I kam, i mit, i nak cih te i lawn ma leh i lawn khit ciang, an nek ma, an nek khit, tawh bu, kong honna (locks & knobs), mei honna (switches), TV gal honna (remote control), cell phone, khut nai, computer, TV, sabuai, ctp., i lawn khit phet mahin khut sil hamtang ding hihang. Meima pawn, vunton sung nangawn ah hih virus te bu thei ahih manin khut lim sil mahmah a, sil mun mahmah ding thupi hi. Khutcin sungah zong bu thei ahih manin khutcin tom sak ding zong thupi hi. Ahawmsawn: Dr. Do Suan Mung\nPrevious: Covid-19 Update VII: White House pan theihhuai pawlkhat (March 26)\nNext: Building a nation – Death of a nation and the lessons for us ~ Dr. Ngul Khan Pau\nVondeih Kep Ding – 134 (Dimno’ Pa)\nRihkhawdar ahzong apuakkham om, numei 3 liam\nKawlgam thuthang (Myanmar news) ~ 07 December 2014


url: =ASSK MUANG NGAM TAKPI DIAMt – Zomi News Journal\nASSK MUANG NGAM TAKPI DIAMt\nPosted on June 3, 2016 by thangmuan502@gmail.com in news // 0 Comments\nADS\tDaw Aung San Su Kyi in 21st century panglong khawmpi aman lang thei pen in bawl ding cih hong tangko khit asawt lo May 16 ni in Committee form zia ding leh a kihel ding kuateng cih hong genkhia hi.\nKhawmpi akah thei ding party lam pan in chin state ah ZCD bek om aa thautawi lam pan in tu ciangciang cnf bek om pan hi. CSO (Civil Society Organization gtn ZNCM, ZOMUS, ZYA, ZOSIAM, Zonu Tongluan etc) lam leh Numei lam pan bel Zomi minpua akihel zoding kipawlna tutadih kamu naikei hi. Mimal in bel CSO mindang tawh akihel Zomi 1/2 khawng om kha thei.\nMay 31 ni in main committee leh sub-committee 2 kiphuan khia ta ci’n hong tangko uh hi. Sub-committee 1 in kumpi tawh kilemna abawlsa NCA pawl (cnf leh apawlte) hopih ding aa sub-committe 2 in kilemna abawl nailo thawitawite hopih ding ci hi.\nEn pak leng lawphuai phial sam na ven ngaihsut ding pawl khat.\n21st Century Panglong Conference pen 2010 kum October 24 ni ZNC birthday aa kawlpi pan aa tangkona pan hong piangkhia ahi hi. Tangkona ah bel Second Panglong (pinlong nihna) kici hi. Tua lai tak ASSK kiman lai aa tua zawh nipikal thum khit ahi November 13 ni in hong suakta hi. Hong suahtak khit teh “21st Century Panglong cizaw ni” hong ci khia hi.\nBang hang in tua ci sese aitam ? Bang hang Second Panglong ci nuamlo aitam ? Hih hi ka gennop pi.\n1947 kum aa kibawl panglong thukimna ah athupi penpen ahi Secession Right (kawlgam pan paikhiat nop leh paikhiat theihna) kihel hi. Hih adeihlo pen hi ngelngel ding hi. Hih nungta kik leh kawlte tawh liangko kikim sitset ding hi hang. Ih kikim taktak ding pen ut ngeilo uh hi.\nSecond Panglong cinuam lo in 21st Century Panglong cise hi. Tua nangawn anung lam ah koih lai hi. Kilemna Khawmpi 21st Century Panglong cih sawm lai uh hi.\nTua ban ah:\nKilemna abawl nailo teng ka hopih ding uh acih uh hang galkap te’n MNDAA, TNLA, leh AA te tawh ka kiho kei ding uh hi ci’n tangko khia sese lai uh hi. Hong ki tukalh simtham hi.\nZomi te’n bang metna dok ding\nZogam galkap ZRA te’n Tonzang, Tedim, Tamu, Kawlpi, Falam etc ah zum hong hongzo leh vai tampi hong veng ding aa minampi ih suakbaih tuam mahmah ding hi. Tua apian theihna ding in ZCD in NLD kumpi tung ah Laipi khat hong phah himhim leh piang peelmawh ding hi. Paulap zongzong selo in mipi theih ding in ZCD in ngetna hong bawl giap leh hoih mahmah ding hi. ZRO makaipa 1990 kum gambup kitelpi ah Tonzang pan aa teelcing hibuang aih teh agenna baih mahmah lel hi.\nA lunggulh huai:\n1. ZRO zong khawmpi ah hong kihel thei hi leh Party lam Thawtawi lam avek aa ei hipah ding. Ih power hong kahto hanhan ding hi.\n2. CSO lam pan kihel zawhna ding in tubang deihtak kithawi khol leng kilap lai mai thei hi. ZYA lam et om kasa pen hi.\nNumei lam bel ki thanem mahmah lai. Zomi kipawlnate ah zong EC member numei om mahmah lo. Meeting te ah numei kihel kimu ngei mahmah lo. Mipi tawh kam kum ngiatngiat aa thu vai hawm kipawlna khat zong om nailo. Tua teng bel ki puah phat huai.\nTutung Daw ASSK ii thu vaihawmna ah lam et zah in hong gahkhia pah zuahzuah kei zong in Zomi te’n a met ih dok theih ding om veve hi.


url: =Khenpi 9 ~ MUC\nAdmin 10:06:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nMimal Pulaaknate Etkikna\nAtunga mimal pulaak thute pan Union sunga mimalte lungsim omzia le makaihzia omdan Leadership view adingin atomin ki-en thei hi:\n1. Hih atunga nasep dan igalet ciangin Executive Committee sangin president authority thupisak zawkna kimu thei hi. Gamkumpi kimakaihna zui tawh kibang hi. Dictatorship le authoritarian style makaihna ong suak hi. SDA pawlpi policy in committee tawh nasepna bulphuh hi. Tua ahihmanin hihmun ah makaite in makaihzia ah lampial(mismanage) uh hi cih kimu thei hi.\n2. No 4, 5 le 8 in, maikaite gamtat siate imcip in melhneu ding lungsim neihna ong dawksak hi. Tua dan pen thuhoih deihte omzia bangin kingaihsun hi. Thute deihlaklua le aman pen ahibang lian-a gen ngam hangsanna omlo hi. Thulianpi mitsuan ding pen mansuahin, adang thuneukhat tawh bulhkhialhna (misapplication) na hi. Na khat peuh ah kician sitsetna omloin zultamna (generalization) vive pian kimu thei hi. Thu khat peuh abuai ciangin phisian nadinga kisam ahang diktak (Effect pan root Cause) zonkhiat nopna le zon theihna ding hunpiak na le critical thinking thanem lai ahihlam onglak hi. Tua in buaina khat peuh a omciangin thutawh lem nading sangin thatang zanga satmit nading (solution) thahatsak hi.\nBalaam Nungzuihna Lampi\nKumpi zumte adinga kipia sumlom tampite pen union EC thukimpih lohin zang uh ahihmanin, amau septheih ding zah khengval asem uh hia, authority azangkhial uh ahi hi. Tua ban ah, kumpi zumlut dinga azat uh siate pawlkhat in, motor le inn neihlawh pah sam uh ahihmanin, Bylaws and working Policy sunga “Declaration of Conflict of Interest” letmat athu-uh ahihnakleh pawlpi sum zatna ah “mismanagement” pan “corruption” ahihi. Sum deihna hangin gilohna abawl ahi hi. Hih pen Barak Kumpi zolna sum le nate nialzolo-in Balaam in Israel-te samsia dingin, akalsuana, akamkat ciangin Pasian mawhsakna atungah tung hi. Tua mah bangin, khavai thute le pawlsung thute phisian nadingin Lai Siangtho khunsa lampi zui-a Pasian tawh kop ding sangin, atute uh samsiat nadingin zuauphuak akamkaa le sumlom tawh kumpi Thukhenzum avadelh uh pen, biakna makai khat adingin, tucin lungsim nusia-in, Balaam corruption dinmun tuna khat mah ahi hi-- (1Pet 2:14-16).\nThamlo-in zuauphuahna hangsan takin azat uh pen pastor le makai dinmuh adingin, khalam ah zong corruption lianpi hia, Pasian Thukham Sawm laigil (spirit of the law) lungsim ah tenglo cihna ahi hi. Pasian thukhun-lampi(principle) pen “itna le thumanna,” “mawhmaisakna le kilemna” khutkilena tonkhawm den ahi hi(Late 85:10, Mate 5:23, 24; 1 Kor 6:1-11). Hih thukhunpi tawh apalsat uh ahi hi.\n3. No 8, le 11 in MYUM sunga thupiang khempeuh khamit tawh et ding hanciam hi. Tua pen hoih napi, pastoral leadership ah tua bek in makaihna cingsaklo hi. Lai Siangtho dinmun pen “thu hilh ding, mawhna pulak ding, dikna lampi lak ding” in pastoral leadership ah akizang ding ahi hi(2Tim 3:16). Pastor le makai peuhmah in dinmun nih tawh nasem ding ahi hi—siampi banga palaisepna, le kamsang banga mawhna taina ahi hi. Pawlpi sung Reform bawl kisap ciangin abawl uh hi hi. Azenzenin Martin Luther in Pope nasep gilote, hun nunung aive, ci’n kihehnem lelin melhneu leh, 16th century protestant reformation omlo ding hi. MYUM vai ah Dr. Paul Tanbauknaw, Dr. Htwe Lay cihte pen Martin Luther banga heroes hi cih ding ahi hi—MYUM sungah ei panna group makaipa lam gum dingin hangsan bangin mi a tam hangin, pawlpi maikaite khialhna le pawlpi bup puahphat nadinga thuman tawh hangsantaka dingngam omlo zahin tawm ici ding hi.\n4. No 10 in thupiang khat peuh pen azak ciangbek tawh lungkim lela, kanbeh, zonbeh ding lungsim aban om nawnlohna ong musak hi. Union sungah tua bang ahihmanin, nasepna khantoh nading lampi thak kimu, kizonbeh theih nading alunghimawh le a zong omlo suak hi.\n5. No 12 an, Pr Min Lwin in Thukhen zum a nasepnate pen, utlopipi akisem danin, dawksak hi. Ahizongin 2007 lai-a dialogue nei-in thukhenzum kitun-a buainate khawlni ci-a Tazakhan le Tazapiai lam pan (Kham Khen Pau le Kai Za Dal) kutna thudonlo uh hi. Hih in, hoihlo cih thei le kamtawh gennapi-in, ataktakin, ahoihlo pen mah semtoto veve uh cih lak hi. Tua in leadership sungah genna le sepna kibanglo atuamin pai ahihmanin, sincererity omlo cih ong lak hi.\n6. MYUM in 1987 pan tudong Conference cih pen, SSD maiah kam tawh adeih bangin a ginsak uh hangin, gamtatna tawh langdo den uh hi. Tua adingin hihtheih tawp In sum le pai ban ah zuauphuah tawh kalsuan uh hi, cih nialzawhloh zahin ong dawk hi.\nMakai sep ciangin lampial theih nading ze-etna tuamtuam tampi om hi. Tua ahihmanin, pawlsung nasem makaite in SDA Mission statement le working policy-te kimakaih sakin, team work ahi EC tawh nasep khop theih ding athupi ahi hi. Lai Siangtho zui-in Christian nuntakzia dik neiha, thumante pilvang le kiniamkhiatna tawh hangsan taka agenngam ding protestant tampi kisam hi, cih ka mu hi.


url: =Thonginn Meikang khauhpai - TUNGZANG NEWS\nThonginn Meikang khauhpai\nAbeisa February 14, 2012 ni in, Honduras gam Comayagua Thongpikhat meikang in thongkia mi 355 si uh a, a site sazian kithei cian nai lo ci hi. Misi luanghawmte Motor lianpite (Truck) tawh Comayagua Thong innpi pan Km 100(60 miles)agamlatna misi koihna Tegucigalpa mortuary ah kipuak hi. A site i lakah kua teng kihel ding kithei nai lo ahih manin, dipkua le ciling keuhleuh kawmin ngak uh hi. Thonginn meikatna tawh kisai in, gamuk kumpi lamte'n kiciantak kankhiatna ding hanciam uh hi.\nLeitung tangthu ah a beisa kum zalom khat sung ciangciang Thong innpi meikatna tungtawn in misi a tampen, lipkhap huai pen leh anasia pen dingin kiciamteh hi. Tua ameikat laitak zanhun mah in misiluang 115 khuapi sung kipuak in,azingni nilaini zingsang tung in misiluang 238 te hong tung kik leuleu ci hi. Thongkia minih zato inn atun khit asawtlo in sipan ci'n zong gen uh hi. Misi pawlkhat te nasia kat lua ahih manin, amel'asa kua cih akitelzo nawnlo ahihman, akitheih na\ndingin mihing mel lesa zonkhiattheihna kici ( DNA) leh Ha (Teeth) tawh kisai(Record) nate tawh kankhiat zawhna kisam dingin gamdang pan apai mipil/misiam te in gen uh hi.\nThonginn meikatna pan a suakta mikhat i genna ah, " Ka ihmut laitak in, thonginn sungah kapna le gamlumnate in hong phawngin ka khanglo lak a, ka thawhtoh pah le Meikang tawh mi khempeuh na buai mahmah uh hi. Thongkia mi pawl khatte tuibualna Tuibuk sung lam manawh in tai ngeingai uh a, Thonginn pua lam pan a sanggam meltheihte a honkhia nuam in a sungah a lutsawm uh hangin, Thongcingte in phallo uh a, nasiatak kibuai uh " ci in gen hi. Melphelh lam te'n in zong agenna ah, " Tong ukpipa in Kongkhakpi tawh kem ahih manin, a mah ka zonzonna tawh a kizekailawh hu " ci in gen hi.\nHih Thonginn meikatna kipatna pen Thong kiami nih kitotna pan kipan hi ci in, thong lam tawh kisai thunein Ulian khat ahi Mr. Miguel Rodrigo in genkhia hi Honduras gam Kumpipa Porfirio Lobo in hih thu hangin, Thonginn thuneite le Thong nasem zalian/ zaneu ci loin, honpi khat khawlsak phot ci hi. Tua banah Thong inn kisia/ lui lua in, akipuah lohna hangin hizahtak alipkhaphuai thusiate apiang hi ci in gen hi.\nA beisa 2007 kumin zong San Pedro Sula Thong innpi tu'a bang mahin meikaang in mi 107 si ngei uh hi. Honduras gam a om Thonginn te pen leitung ah mitampi athatkhia denin minthang mahmah cih kigen hi. Mi 8,000 om theih nading Thong inn pawlkhat te sung ah,mi,13,000 dong akoih uh ahihman leitung (Hell )gamno khat zong kici thei hi. Hih Thonginn pen mi 500 om theihna ding hi napi'n mi 800 koih in kigak mahmah ci hi. Thong cingte sun lam 51 te cingsakin zanlam mi 12 bek koih in cin'gsak uh ci hi.\nKum simin Honduras gam pen guihtheih khamtheih zatui nam tuamtuam nasiatak aa zuakna leh tua tawh kivakna anei ham khat ahi hi. Tua hang mah tawh Thong kiami kum sim kigen zolo zahkhat in kibeklap den ahihna hang zong hi dingin gen uh hi. Honduras gamah hih zahtak a, siatna le Thongkia a tamna pen guihtheih khamtheih kizuakna (Black Market) akhauhpai luatna leh Honduras gam i haksatna, zawnna te leh agam i sumbawl sum zuakna kicinzawhlohnate hang ahi hi ci'n Honduras Foreign Minister Mr. Arturo Corrales in BBC te kiangah genkhia hi.\nTranslated by:Pa Kham Khan Suan(Tongsan Translator)&Jeremiah Kham Sian Khai


url: =La in thu hi (1 – 4). Agelh ~ Zam Thuam - Laibu Saal\nHome > Zam Thuam > La in thu hi (1 – 4). Agelh ~ Zam Thuam\nLa in thu hi (1 – 4). Agelh ~ Zam Thuam\nLa in thu hi. (1 – 4)\nAgelh ~ Zam Thuam\nLa in thu hi (1).\n(a) Siah tang kaihna Teimei dong e, ka zialna zang tual hi....\n(b) Kamkei bang mual sang tawn ing e, gam kuam kua ka pia diam!\nA tung a la i muh ciang Kawlzang pan in Meitei gam dong siah akaipa hi ing a cihna i mu hi. Tua khit ciang khat vei hong kisial beh lai hi. Sahang bang mual sangbek na tawn ing, tua gam kuampi teng kuatung pia zen peuhmah ding ka hiam? ci beh lai hi. Tu hun kammal hi leh kihtak nei keng a ci hi mai hi. Hih la in a phuak pa Kam Hau bek hilo in Zomi bup tangthu a gelh na hi gige hi.\nMeitei lengmangpa in Tedim sim dingin Kam Hau uk hun laitak hong kuan hi. Tedim a kigalmuhna munkhat ahi Nangcin mual dungah Tedimte pangin galphual sat uh hi. Tedimte a lutna ding kamtaisak ta leh lutlo in do hong sawm uh hi. Meiteite in ahih leh nong do uh hang na thau uh suak ken teh ci hi.\nTedimte in zong Lailo gam dungah takkung satleu in a mai hal uh a, meitei ten mitampi asa ding ci-in khembawl a sun in ahih leh galtai in bucip uh hi. Meitei lengmangpa khatvei Suangsuang mualdawn ah dingin gam a va en pen galvil ten, i thau a suak thei kei takpi hiam ci-in a kap leh lengmangpa hong kha mawk hi.\nTua ciang Meiteite kikhenthang ahihman Tedim ten delh in vado uh hi. Khuapi guahzuk tawh kisi sawnsawn in gunkhang a, gun kan na pan tampi si sawnsawn lai uh hi. Kam Hau in Meitei gam Tapei lui a kicina mun dong delhsuak in tua munah mualsuang phut in gallemna bawl a, siah kai pah hi.\nKam Hau in ahih leh kuamah bawlsialo in hoihtak gallemna a bawlna hang, tuni dongin Meitei te in Haumi (Kam Hau mite) ci-in hong zahta mahmah lai hi ci-in a gen zong om hi. Tapei lui gamgi suang pen a lim in “Tuck & Cary” gelh, Chin Hills Gagetteer Vol I ah kimu thei lai hi.\nTua hi in hih la in i Zogam pen bang cia hiam cih hong lak a thu taktak ahihna i mu thei hi.\n(Tg Munei Thangdal) min tawh Siamsin Awging' Khol 4 Hawm9.\nLa in Thu hi (2)\n(a) Zangvui sai le lia kei sakduang, do tan sa bang hawm khawm e.\n(b) A lawm nam maw gual aw e, nuai zin aw a lawm nam?\nKam Hau gualzawhna lapi i sim khit ciang, gualzawhna I nungah a om ding simmawhna le hamsatnate hih la in hong lak hi kong ci nuam hi. Hih la pen Pu Kam Hau zi Pi Ciin Gulh lapi hi in Meitei ten Tedim hong sim ciang akhasiatna a phuah la khat nahi hi. Hih la in a gualzo mikhat tungah a thuak phinna (challengce) hong musak ding in lamen ing.\nMeitei ten Tedim khua hong umta hi. Zawhnading peuhmah lamet omlo, sun in gam sungbu in zan in mei peuh de in galte khembawl cihtawh hong om sung, Meitei ten Pu Kam Hau neih saihapakte a ngah tawm ding dan in honghawm khol liang uh hi. Saiha ciang ahawm uh ahihleh phamawh lua kei. A zi mel hoih, Pi Ciin Gulh a tenpih ding aktuhna a zakciang khasiatna ka galte kihawm kholzen a cih luangin (a) na a phuak hiding hi.\nA mat uh ahilo a suakta khat pen hing hawm kholh cihzen, mihing ngaihsutin ngaihsun leng, kilawm hetlo, cizek huai mahmah hi. Tua a ngaihsut ciang lawmlegual aw nong hicihzawzen uh kilawm hiam? Kei muhloh a om thumana deih vangnei tuamtuamte aw kilawm peuhmah a hiam cihna tawh (b) na a phuak na hi leuleu hi.\nHih la en leng Pu Kam Hau hunin Tapei luidong I zawh toh Meiteite hong neu-et zia le hong muhzia mikim in muthei ding hi hang. Khat veivei i simpak ciang banghiam cih i theihloh hang a mamunpan i tangthu a ciaptehna la penthu taktak ahihna kimu khia thei hi.\nTg Munei Thangdal min tawh Siamsin Awging Khol4 Hawm9 sungah agelh.\nLa in Thu Hi (3)\n(a) Namtem tawi khem kong sak leh, inn bang heh cia, i phung gualten a kungah khia tong ci..\n(b) Do loh lal tang hive cia, lung nem hi cia, Bual khua in ning kung kuaihpih sa hi..\nBang thu hang cih i theihloh hang temtawi in sepkhat a neihna pan ciamnuih galsuak hiam? A hehna tawh la phuakpa i a lawm agualte in do in thehthang a, mancipsak ding lunggulh cih kimu thei hi. Aih hang a dawnlam ah “ki dolo pi in gallesa nong tang mawk a, nang a lungnem zaw nong hihbanah zu dawn khawm, zu peng khatpan atep khawm lawmlegualte hi hang na ci kik hi. A tangthu in enkik ni ci leng,,\nKhuasak ah Thuam Son a mang hunlaitak, Tedim ah Hau Pum te a mang hun laitakin khamtung a simding Innwa pan kawlte hong kuanto uh hi. A mau nuai ah a lut dingin a sep hang kilungkimlo in Hau Pum le Thuam Son te kibelpawl in Kawlte hong do uh hi. Leisan mual dongah tuaksuk in dawntuah pah uh hi. Tua pan gal a zawh khitciang hong ciahh uh a, Lophei khua khungah avekun hong tawlnga uh hi.\nGal simte in a tawlngak kawmin Zomi sung galsiam pen ding hong tel uh hi. Pawlkhat in Hau Pum pia in pawlkhatte in Thuam Son pia uh hi. Akician lian ding omlo ahihman anih un galsim siamna hong kidem sak uh hi. Namsau tuaktawh om mai in hong siam mahmah tuak uh hi. Tawlkhat khit ciangin Hau Pum namsau Thuam Son in hong awt leh Hau Pum in sungkung khat hong sat kha a, thukpi hong lut hi. Tua a muh ciang Thuam Son in “I ciamnuih gal suakkha ni” ci in hong khawl uh hi.\nHau Pum lamte in “Thuam Son in lel ei” hong cih uh leh Thuam Son lamte hong heh leuleu uh a, “thukhual a akikhawl hiven… tua i cih leh kido leng aive” hong cita uh hi. Hih bang teng tawh Tedim le Khuasak kitawng uh a, hong kido sawm takpi uh hi. Kawlte gal a nangding khutkilenin nasepkhop laitak a mau le a mau gal hong suak uh hi.\nTua kawmkal teng tawh Hau Pum in Thuam Son tung zu lim mahmah bel khat le a tunga la vakhak hi. Thuam Son te pawlin zong tua la a zakciang a zu dawnin aheh hong dam uh hi. Minam ading galdo khawm kimlai amau le amau a kitelkhialhna uh hong kimu uh hi.\nTua hi in Zomite ading in La in Thu taktak ahihbekthamlo lam hong hilhna athupit nate hih tangthu sungpan kimu thei hi.\nTg Munei Thangdal mintawh Siamsin Awging Khol4 Hawm 10 sungah agelh.\nLa in Thu hi (4).\nKhangtangthu i cihpen thuleng bangin ei deihna ah kikai theilo hi. A thu hong piang bangin khangsawnten a ciapteh ding hilel hi. Aih hang khangtangthute sungah aciapteh huai tampite mangcip khin a, tampipen thu in a om ding in, la tawh na kikem hi. Kawlgam khangtangthu ah hitaleh Leitung khangtangthu ah hitaleh la (poem) khat hang’ tangthu akilaihna mikimin mukhintek ding hi. Tu nipi adingin zong tangthu khat (history) a laih la khat i thu kikum ni.\n(a) Mi a pau in na tongsuah ka ngaih nak, sak ciang vangkhua vaivut in leng vak ci….\n(b) Sak ciang vangkhua vaivut in lengvak ci e , na sawn lal hen nuhpah ah pai aw ci…\n(c) Sakciang vangkhua vaivut in a lengzongin, kasawn lal hen nuhpamah pai bua cingh..\n(d) Ka sawn lal hen nuhpam ah pai bua cingh e, thang pan kawlni sak pan sialbang suak hen……\nKhuasak panin sila pawlkhat taisimin Kawlkhua vabel uh hi. Tua thu a phawk ciangin a mankik ding Khuasakte hong kuansuk uh hi. A silate uh bukdan nasiam ahimanin hong man zolo hi. Tua laitak Falamte thum Kawlkhua (Thautcyiant) ah a pai tawh kituak kha uh a, tuate a sila uh hi in teh ci-in na man uh hi. Hun hong bei tawh kituakin a sila te uh na hilo takpi hi. Falam te in a khah kikna ding hong gen uh hi. Khuasak in ahihleh a matsa te uh hong khah sawm nawnlo hi. Tua kawmkalpan nupi khatin a tunga la na phuak a, tua la pen Falamte kiang na tung hi.\nA la in ahihleh mipau miham ka ngaihciang Khuasak khua hong kido ding hi. Na tupa gal mat khah in, hong kici ta leh hong kisimzaw hen, khang pan asuak Kawl ni.. saklam pan hongsuak zongin khah peuhmah kei ning a cihna ahi hi. Hih la hangin Falam te heh mahmah uh a, Khuasak hong sim pah uh hi. Khuasak in zong hong nang a, a sawtvei ciang in Mualbemte in a kikal uh ah gallemna bawlsak in gal hong man hi.\nLa i cih thu ahihna la khat hangin gal nagawn a kidona hihla in honglak hi. Tua hi in Zomite ading inla pen khang tangthu na gawn a lumlet thu taktak ahi hi.\nMunei Thangdal min tawh agelh.\nHunthak le Khangthak’\n(Siamsin Hun sung Ka Laikung pan)\nThuluui/Articles Zam Thuam\nItem Reviewed: La in thu hi (1 – 4). Agelh ~ Zam Thuam Description: Rating: 5 Reviewed By: Cinpu Zomi


url: =Hun nunung Series ~ Pau Do Lian :: ZOMI DAILY\nHun nunung Series ~ Pau Do Lian\nposted on 10 May 2018 at 1:09 am Lomkholna: Article, Biakna, Paudolian\nHun nunung tawhkisai akicingin gelhnuam ihih manin apatna (Piancil) pan in enleng kitelpen ding hi. Tua hi a, amasa in Pasian in leitung, vantung leh asunga nate khempeuh abawlna te leh tuana te abeihun pen hun nunung kici ahih man in apatna pan ihgelh nuam hi. Laisiangtho leh Laisiangtho mah kiletsak (scripture interprets scripture) leng lungkim huaipen ahih manin hih series ah kizang toding hi.\nPiancil 1-2. Pasian in vantung leh leitung asunga om nakhempeuh niguk sungin bawlin nisagih ni-in tawlnga hi cih Laisiangtho in teltak genhi. Tuan ate khempeuh abawl nungin bangmah bawlbeh nawnlo hi.\nPasian pen nakhempeuh abawlthei ahih manin nakhempeuh ama deihbangin heithei hi. Pasian in banghangin nakhempeuh abawlciangin niguk sung hun lase se ai tam? Pianghen akam tawhci leh apiang hi a, minute khatsungin zong nakhempeuh apiang sak thei ding hi napin’ banghangin niguk sung ngak sese a, nisagih ni in tawlnga hiam? Pasian avanglian, atha hat, nakhempeuh ama vangtawh kihei ahih leh tawlngak zong kul sese ding hiam? Pasian gimthei ding himawk hiam? Ngaihsun leng hite amawk na in Pasian in hunzang lo hi. Laisiangtho sungah huntawh kisai te akicing zaw in mai lam ah (series a zom in) in ento lai ding hihang.\nPiansak minam te\nPasian in abawl masak Adam hina pi-in Pasian minam cih kammal pen Abraham tungpan bek in kipan sese hi. Tua Abraham tupa, Jacob (Israel) tungah Pasian kamciam minam hongtang tung hi. Tua minam te in sawmle nih ahi uh hi. Thukhente laibu sungah Israel mite’ makai (leader) sawmle nih pha a, tuate in, Othniel, Ehud, Shamgar, Deborah, Gideon, Tola, Jair, Jephthah, Ibzan, Elon, Abdon, and Samson te ahi uh hi. Topa Zeisu in leitungah lungdam nathu atangko laitak in ama nunga zuiding mi sawmle nih mah tel hi. Hih sawmle nih number te zong akicing zaw in (series a zom ah) ento lai ding hi hang.\nPiansak tetawh lahna\nTopa Zeisu hih leitungah hongpai kikding vai anung zuite kiangah genkha ahih man in cikciang hongpai ding na hiam? Cih thei nuamlua uh a, (Matthai 24ff) Topa Zeisu in hongpai kik hunlian ding Pa Pasian bek in thei a, ahizongin Pasian bawlsa nate tungpan thupiangte tawh hong kilak ding hi naci hi. Tua ahih leh hih leitungah Pasian bawlsa mihing akipan leitung khua hunte, gam ki-ukna te’ sumzat ziate, leh nadangte enleng bang thupiang ta ahi hiam? Hih atunga point li tepen ihgen noppi ii thumasa hipan hi. Tua tawh kizom in Pasian in niguk sung nasem in nisagih ciang tawlnga a hih number te akhiatna enpak in aban series te zopma tuazah hisak phot ni.\nNumber One = Unity (kipawlkhopna)\nNumber two = Laisiangtho bu, Prophet laibu te leh Thukham (the books of the Law)\nNumber three= Trinity, To thum gawm khat\nNumber four= Earth (N.E.W.S= News) Leitung: sak, khang, nitumna, nisuah na.\nNumber five = Pentateuch (Moses gelh Thumkham bungate)\nNumber six = Mihing numbat (niguk ni in mihing Pasian in bawl) 666????\nNumber seven= completion or perfection (kicing zota) Pasian nisagih ni in tawlnga.\nazom >>> coming soon! Pau D.Lian\nPrevious: Malaysia UNHCR zumpi Thursday (May 10) ni kikhakding\nNext: Hun manphatna ~ Tdkhen\nVang Ngaihno Tawh Kawlgam Nuam Ah – 2 ~ Hau Za Cin


url: =Luka 20 (TDM)\nTedim BibleLuka 20< = >\nJesuh’ Aana Neihna Kidong\n1 Nikhat, Jesuh in biakinntual sungah mite kiangah thu hilhin, Lungdamna Thu genin a om laitakin, siampi liante, Thukham hilh siate le upate hong paikhawm uh a, 2 Jesuh kiangah, “Kua’ thu tawh hih bangin gamta a, kua in thu hong pia ahi hiam, hong gen dih in,” ci-in a dot uh ciangin 3 Jesuh in, “Kei zong thu khat ka hong dong ding hi. Hong gen dih un. 4 Johan’ tuiphumna pen Pasian’ tung panin thu ngah ahi hiam, ahih kei leh mihing tung panin thu ngah ahi hiam?” ci-in a dawng hi. 5 Tua ciangin amaute khatlekhat kikum uh a, “Pasian’ tung panin thu ngah hi,” ci lehang, “Bang hangin ama thu um lo na hi uh hiam?” hong ci dinga, 6 “Mihing tung panin a ngah hi,” ci leuleu lehang, Johan pen kamsang taktak hi, ci-in mi khempeuh in um uh ahih manin suang tawh hong denglum ding uh hi, a kici uh hi. 7 Tua ahih manin Johan’ tuiphumna pen kua thu tawh hiam, cih thei kei ung, ci-in a dawng uh hi. 8 Tua ciangin Jesuh in amaute kiangah, “Hih bangin ka nasepnate kua’ thu tawh ka sep hiam cih kei zong kong gen kei ding hi,” a ci hi.\nLeenggah Lo le A Khote Thugentehna\n9 Tua ciangin Jesuh in mite kiangah thugentehna khat gen a, “Mi khat in lo zuanin leenggui suan a, lo khawhlawhte khawhlawh sakin, amah gam dangah pai-in sauveipi a tam hi.Ref 20:9 Isa 5:1 10 Leenggah min hun a tun ciangin ama ngahzah tang ding a va la dingin lo khawhlawhte kiangah a nasemte khat a sawl hi. Ahi zongin lo khawhlawhte in amah na sat gawp uh a, khut hawmguakin a ciahsak uh hi. 11 Tua ciangin nasem dang khat sawl leuleu a, lo khawhlawhte in tua pa zong na sat gawpin maizumsak gawp uh a, khut hawmguak mahin a ciahsak uh hi. 12 Tua ciangin a thumveina dongin a nasem dang khat mah sawl leuleu a, lo khawhlawhte in amah zong na liamsak gawpin na sawn khia uh hi. 13 Tua ciangin leenggah lonei pa in, ‘Bang cih ding ka hi hiam? Ka it mahmah ka tapa ka sawl ding hi. Amaute in amah na zahtakbawl kha ding uh hi,’ a ci hi. 14 Ahi zongin lo khawhlawhte in a tapa a muh uh ciangin khatlekhat in, ‘Hih pa, a gamhluah ding pa ahi hi. Ama gamhluah ding teng i ngah theih nadingin amah that ni,’ a ci uh hi. 15 Tua ahih manin amaute in lo nawlah amah sawn khia-in a that uh hi.\n“Tua ahihleh lonei pa in hih lo khawhlawhte bang cih ding ahi hiam? 16 Amah hong pai-in hih lo khawhlawhte that dinga, midangte khawhlawhsak ding hi,” a ci hi.\nAmaute in hih thu a zak uh ciangin, “Hih bangin piang kei ta peuh hen,” a ci uh hi. 17 Tua ciangin Jesuh in amaute enin,\n“‘Innlamte in a nilkhiat suang pen\ninnkiu suang bulpi suak khinta hi,’\nci-in Lai Siangtho in a gen pen bang a cihnopna ahi hiam?Ref 20:17 La 118:22 18 Tua suang tungah a kia mi khempeuh kizan gawp dinga, mi khatpeuh tungah tua suang a kiat leh zong dengvui gawp ding hi,” a ci hi.\nSisar’ tungah Siah Piakna\n19 Jesuh in hih thugentehna a gen pen amaute a cihnopna hi, ci-in Thukham hilh siate le siampi liante in thei uh ahih manin Jesuh manpah nuam uh hi; ahi zongin mihonte kihta uh ahih manin manpah ngam lo uh hi. 20 Tua ahih manin a hunhoih ngakin vil gige uh a, ukna aana a neite’ khut sungah Jesuh a aptheih nadingun ama kampau tawh a mat nopna-un, lungsim takpi tawh thudong a va kineihkhem dingin mi pawlkhat thukan dingin a cial uh hi. 21 Hih thukante in Jesuh kiangah, “Sia aw, na thuhilhnate le na thugente man mahmah hi. Nang in miliante zahtakbawl tuan loin, Pasian’ thu a mantakin na hilhna ka thei uh hi. 22 Rom Kumpipa Sisar’ tungah siah i piak ding a kilawm mah ahi hiam, kilawm lo ahi hiam?” ci-in a dong uh hi.\n23 Ahi zongin Jesuh in amau’ ngianbawlna thei ahih manin, 24 “Sum peek khat hong lak dih un. Hih sum tunga om lim le min kua-a’ ahi hiam?” a cih ciangin, “Kumpipa’ lim le min hi,” ci-in a dawng uh hi. 25 Tua ciangin Jesuh in, “Tua ahihleh, Kumpipa a’ teng Kumpipa tungah na pia unla, Pasian a’ teng Pasian’ tungah na pia un,” a ci hi. 26 Ama kampauna tawh mihon lak panin a mat nadingun thu om thei lo ahih manin ama thudawnna hangin lamdangsa-in a om khikhe uh hi.\n27 Tua ciangin, “Thawhkikna om lo hi,” a ci mi pawlkhat Jesuh kiangah hong pai uh a,Ref 20:27 Sawl 23:8 28 “Sia aw, Moses in eite adingin ngeina khat hong koihsak a, ‘Mi khat in ta nei loin a zi a sihsan leh, tua a sipa’ khang a kizop theih nadingin a naupa in tua meigongnu teenpih tahen,’ ci hi.Ref 20:28 Thkna 25:5 29 Khatvei, unau pasal sagih om hi. A u pen in zi nei a, ta nei loin a si hi. 30 Tua ciangin a naupa in teenpih a, 31 tua banah a nausawn in teenpih leuleu hi. Tua bangin a unau sagih dongin teenpih uh a, ta nei lo vive-in a si khin uh hi. 32 A tawpna-ah numei zong hong si hi. 33 A unau sagih mahin hihnu teenpih ciat khin uh ahih manin thawhkik ni ciangin hih numei pen a kua pen’ zi hi ding ahi hiam?” ci-in a dong uh hi.\n34 Tua ciangin Jesuh in, “Tu huna hih leitung mite in numei le pasal kiteenna nei uh hi. 35 Ahi zongin sihna panin thokikin a hong tung ding hunah a nungta dingin a kilawm mite in kiteenna cihte nei lo uh hi. 36 Amaute pen vantungmi tawh kibang uh a, si thei nawn lo uh hi. Sihna panin a thokik khinte ahih manin amaute pen Pasian’ tate ahi uh hi. 37 Tua tham loin Moses in zong misite a thawhkikna thu teltakin hong lak hi. Sawlpang kuang thu a genna munah Topa pen, ‘Abraham Pasian, Isaac Pasian, Jakob Pasian,’ ci-in a na gen hi.Ref 20:37 Pai 3:6 38 Amaute khempeuh hing uh ahih manin, Pasian pen mihingte’ Pasian hi a, misite’ Pasian hi lo hi, a cihnopna ahi hi,” ci-in a dawng hi. 39 Tua ciangin Thukham hilh siate pawlkhat in, “Sia aw, na dawnna hoih mahmah hi,” a ci uh hi. 40 Tua ahih manin Saddusi mite in thu a dong ngam nawn kei uh hi.\nDavid’ Suan tawh kisai Thudotna\n41 Ahi zongin Jesuh in amaute kiangah, “Bang hangin Thukham hilh siate in Khrih pen David’ suan hi, ci zenzen ahi uh hiam? 42-43 Bang hang hiam cih leh David mahmah in La Bu sungah,\n‘Topa in keima Topa tungah thu gen a:\nNa galte, na khenuai-ah\nka koih matengin ka taklamah tu in,’\nci hi.Ref 20:42-43 La 110:1 44 David in Khrih pen, ‘Topa,’ ci ahih manin bang hangin Khrih pen David’ suan hi thei ding ahi hiam?” a ci hi.\nJesuh in Thukham hilh siate Mawhsak\n(Mat 23:1-36; Mrk 12:38-40; Luk 11:37-54)\n45 Tua ciangin Jesuh in mi khempeuh zakin a nungzuite kiangah, 46 “Thukham hilh siate na batkhak loh nadingun kidawm un. Amaute in puantualpi silh nuam uh a, mihon lakah a kizahtak hopih ding deihin, kikhopna inn sung le pawi lakah a om uh ciangin uliante’ tutna mun hoihte bekah tu nuam uh hi. 47 Meigong numeite tungah nuamtaksa-in, khemin a neihsa teng uh laksak uh a, mite in mihoih a sak nading uh a deihna-un thu saupipi a ngen uh hi. Amau’ kineihkhemna tawh kizui-in a gimthuak ding uh lian zaw ding hi,” a ci hi.


url: =Sept 19, 2014 ZYA Weekly News\nZ.Y.A MOTOR VAI ZAKSAKNA: Gamsung gampua panin Pasian leh Zomi a it a kuama peuh panpihna tawh kilei Z.Y.A Kalay Motor pen tuni ciang sum kingah sang 52val deuh hi a, Motor man Mandalay pan kalaymyo tun nading a bei, Licence bawlna, hankuang koihna Steel tau a kipan a kisam nengneng bawlna tawh Sang 60kim bei hi. Tua ahih manin Motor leina ding gamsung gampua a kuama peuhin kipiathei lai hi cih zong kong zasak uh hi. Z.Y.A NEWS TATMAN ZAKSAKNA: Z.Y.A kalsim thuthang tatmante palai (Agent)te tungtawnin nong puak ciat manun i lungdam hi. 2014 kum tatman Ks. 1500/- a pia nailo peuhmah in October kha sungin na Agent te tunguah na na piakciatna ding un i kizasak hi. October kha sungin tatman pia lote hong kikhak zo nawnlo ding hi cih i kitheisak hi.\nZOFA PAN ZAKSAKNA: A 9 veina ZOFA-Cup pen Oct. 27, 2014 ni-in kipanta dinga Team 16bek kila ding ahih manin a min pia masasa in kisang ding hi. (1) Pawlpi min tawh kihelte in pawlpi pan kum 23 tungsiah mi 3 leh namdang mi kum 23 nuaisiah 3 la thei ding hi. (2) Pawlpi min a hilo, mindang khatpeuh tawh hong kihel Team te kum 23 nuaisiah Zomi bek kisang ding hi.\nNote: Tukum ZOFA-Cup pen Kentucky Zomi Innkuan (USA)te in hong Sponsor dinga, thupitak in kibawl ding hi. Na sawm uh leh na min uh pia mengmeng un. NO. 4 TANSAWM SANGINN LAM KIPAN: Pasian in Zomite hong khuallua in a om ngei lo leh a om thei dingin i upngam vet loh ahi Santa hanlui munah Mucu zong om nai lopi-in No.4 Tansawm sang Kumpi in hong pia in Sept. 18, 2014 ni-in SKVBA G.S Rev. Suan Za Kam in apna thungetna nei in khuamnote phutna kinei in a nuai-a bangin a limtawh kiciantak in kibawl khin ta hi. Zomi tampi mipil misiam hong piankhiatna phualpi dingin Topa'n thupha hong piaksak hen.\nDIMZANG AH NUPA KITHAT: Dimzang khua a teng Nu Cing Lam Vung a lawmpa (Kawlte) tawh kitawngin tua panin a lawmpa in that a, Kalaymyo panin a luang Z.Y.A in Dimzang ah vakha hi. Hih nupate in ta (3) neikhin uh a, a lawmpa zong gilbem kidenna pah cih thu kiza hi.\nPANGSAK LIA CING LAWH DIM VAI: Z.Y.A News panin huhna hong kingen Pangsak khuami Lia Cing Lawh Dim, Singapore innteng a om pen, tu in a omna kithei khiata banah nu le pa tawh zong kihothei in sum zong khaktheita cih thu kong tangko uh hi. ZOGAM LE NAGA GAMAH ELECTRIC MEI: Kawlgam nitumna lam Zomi, Laimi, Khumi le Naga te teenna kuam dungsuk ah Electric mei Mega Watts 1200 a piakhia zo dingin Dammun tampi ah bawl ding geelna kinei a, Thamanthi daampan MW 660, Shwe Sagyii daampan MW 520, Mowlaih daampan MW 380, Meitei gunpan MW 40, Pyinta daam leh Kalewa suang meihol pan MW 600 ngah bawl sawm uh a Zogam ah a sawt loin mei nuamta ding hi. INTERNATIONAL FESTIVAL PAWI: US gam Bowling Green Kentucky khuapi ah Sept. 27, 2014 ni ciangin International Festival leitungbup pawi ni thapai in kibawl ding gam 20 panin minam 50te in amau ngeina lamte lakin van leh nate lahna leh neek leh dawnte kiciapsakna nei in, Zomi Innkuan Ken- tucky te in zong Zomi ngeina laam tuamtuam lahna thupitak nei ding cih thu kiza hi. Mi 2000 kim pha ding lamen uh a, lutman mikhat $51ta ding ci uh hi. Zomite leitung minam 50te tawh liangkokikim in Topa'n hong koihna hi.\nLUNGDAMPIHNA: (Pa Ngun Uk) le Nu Dim Lam Cingte tapa Tg. Mung Sian Hon in Pa Dai Lian Pau le Nu Vum Khan Cingte tanu Lia Cing San Kim tawh Sept. 20, 2014 (Sat) ni-in siangtho kiteenna neithei uh cih thu i zak manin Z.Y.A Weekly News pan lungdampihna i pulak hi. Lia Sankim pen Singapore pan Z.Y.A ading huhna sum hong donsak Pasian le Zomi a it mahmah Zolia khat ahi hi.


url: =Gullu Mual vai ~ Pau Khan Thawn :: ZOMI DAILY\nposted on 2 February 2013 at 1:11 pm UTC+9:30 Lomkholna: News, Politics\nGullu Mual tawh kisai in asem abawl agim atawl te khempeuh zahtak huai, pahtak huai mah mah uh sa ing. Thupi uh zong sa ing.\nA kigen a ki gelh sa te mah bang in ei kammal zat khat tawh I khasiat, I thadah sak khak loh ding thupi mah mah ding hi.\nKei muhna tawm hong kum nuam ing.\nTu laitak aa sente tawh ding I deih loh hang in Zogam in ki-ukna I ngah ciang, ahih kei leh Federal State I hih ciang in tawh ding cih bang ciang peen I lam et khak loh zawh ding kisam sa ing. Banghang hiam cih leh I gam khuahun pai zia peen in tua lam manawh ding mualtung mi te I ut hang in tu laitak aa gam uk kum pi te ut hiau loh uh cih I theih sa hi. Ni khat ni teh I ngah phial zong in tua ni ma in Gullu mual tawh ding hong vai hawm peel mawh ding uh hi. Tua hih leh zong sente hi lo in mikang gam lam te in hong to leh lunggulh huai zaw mah mah hi.\nA khangto sa gam te sep dan.\nA khangtosa gamte ka cih hang in ka phak ngeina gam tam het lo a hih man in ka om na Singapore te leh Malaysia te sep dan kei theihna ciang ciang honghawm nuam ing. Gam dangtuam tuam te in zong tua dan mah a zang tek uh hi.\nA company te leh kumpi te in a thukimna lai sung uh ah a nuai aa thu te hel uh hi.\n1. Nasem te in thaman a tawm peen bang zah ngah ding. Nipi khat in nai bang zah sem ding aa tua a val leh hun val man pia ding. (Hun val man peen ko kiang ah a zah khat leh a lang hi in public holiday teh a zah nih hi.) Hih peen nasemte a’ ding hi.\n2. Kipat cil in company mi nasem (worker / admin) (%) bang zah, gam mi bang zah hi ding. Kum sim in gammi nasem (%) bang zah khan to to ding, kum bang zah ciang gammi nasem (worker 100%, admin / management staff 50% or 80% or ???) hi ding. Tu aa peen gam a’ ding hi. (Tu laitak sen te in a mau gammi bek bek tawh sem cih peen gam gina khat hi le hang a hi thei lo thu hi.)\n3. Kim le paam (environment) siangtho sak ding. Hih thu peen thupi hi. Nasepnate pan tui ki mawk buak thei lo hi. Construction site te ah tui peen chemical ki hel lo ahih hang in buan tui ahih man in buantui te public drain ah ki khah thei lo hi. Ki siang sak phot hi. Tuisiang a suah ciang in ki khah khia thei pan hi. Factory pan ahih leh chemical ki hel ahih man in “GU TUI” “POISONOUS WATER” cih theih hi. Tua te khempeuh a company in a siansak (refine) phot ding kisam hi. Tua khit ciang in ki khah khia thei pan hi. Pawl khat peen tua bang aa sian sak theih pak hi lo a hih man in ki pua khia ngiat hi. Tua siansakna asem company tuam om ngiat hi. Factory te pan zong huih ki mawk khah lo hi. Ki siang sakphot in huih lak ah ki khah khia pan hi. Ministry of Environment te in encik in tuilak, huih lak ah mihing te a’ ding aa a hoih lo phangphual, nin, chemical cih te amuh khak uh leh tam pi pi liau sak uh hi. A nasiat leh thongkhia, company khaksak cih zong hi thei lai hi.\nHi Hih sung ah public drain ka cih peen ei a’ ding in hawkguam, lui, gun cih ding hi. Factory pan aa pu suak tui khempeuh guam sung te lui sung te ah hong khak loh ding uh thupi mah mah ding hi. A ki siangsak khin tui te bek hawkguam, lui no, gun te sung ahh ongkhah pan ding uh hi.\nHi teng peen Tampi lak pan ei tawh a kisaipak leh ka phawk theih pak teng kong gelh khiat hi.\nHih thu peen kumpi te sep ding a hih hang in ei gam ah hong sem zo khol la kha ding uh a hih man in eite mah GTN: ZYA te maw, ZCD pan maw Environmental Department khat nei in tua te in monitor det ding, huih le tui te testing bawl det ding, tua a’ ding van te zong i neih ding kisam mah mah ding hi.\nSente in tua thute a gam sung mah mah uh ah zang kei le uh kilawm ka sa hi.\nA gun uh si suak zel, tu laitak huih nin tawh buai mah mah uh.\nKawlgam ah zong zang lo uh a hih lam Letpantaung vai bang ah kimu thei hi.\nTua ahih manin Kawlgam, Khamgam a’ om u le nau te aw,\nKumpi in gamdang te nasep ding I gam I lei ah hong sawm uh ciang un, thukimna hong lak ciang un, a tung aa thu te na dong mang ngilh kei ta peuh un. I kumpi te in tua thu te ngaihsun khol lo kha thei ding uh hi. Thukimna hong lak ciang un a hih kei leh press conference a ki neih ciang in dot peel mawh ding kisam ding hi.\n1. Tha man atawm peen bang zah hi ding?\n2. Nipi khat nai bang zah sem ding? Singapore ah nai 44 hi. Kawlgam ah nai 40 hi. Tua nai 40 zui ding maw, zui lo ding. Zui lo ding a cih leh bang hang aa zui lo ding?\n3. Tui nin te, huih nin te koi bang in control ding?\nEi khak tan bekbak thei bel om khin kei zaw kha in cin, ka cihsa mah bang in American te Europe gam pan aa te hi leh konggen sa thu te a mau a zat zat sa uh a hih man in zuih hak sa lo ding uh hi.\nSente a hih leh bel zang ngei nai kei le uh kilawm in “aw” hong ci phial zong un a tak tak in zui zo lo kha ding uh hi.\nA tung aa kong gelh teng peen Gullu mual bek hi lo in i gam hong khak to tak pi leh factory tuam tuam hong kihong kha ding a hih man in i theih kholh ding kisam mah mah ding hi.\nKei muhna dan hi.\nI biak Topa’n Zomite leh Zogam thupha hong pia ta hen.\nPrevious: Zomi Online Dictionary tangthu\nNext: Zomi te ki pumkhat nading ngimna leh Zomi Namni pahtawina ~ Suum Do Thang


url: =Zomite Minam Lian I-hih Na. ~ Rev. Thang San Mung - Laibu Saal\nHome > Thuluui/Articles > Zomite Minam Lian I-hih Na. ~ Rev. Thang San Mung\nZomite Minam Lian I-hih Na. ~ Rev. Thang San Mung\nTuhun a itenna Zogam bulphuh in, itangthute isut takciangin, bangmah aom lohna kenlak guamlak ahih zuiin, izawn, ihai, imawl lai in cih tawh thupat hong kulngiau mawk hi. Izadah phial zongin, ahi ding mah zong na hi veve hi. Anaipen Kawlte bang tawh zong kiteh leng, innlelo, neihlelam, leh nekledawn dongah, kisialhpih tak ding, tangvan, tangann aom kei mai hi (e'n ikhankhiatpih ahih manin hoihsa in lim isak hang). Tua huhau in, Zomi sunga thu thei tampi takin Zomi pen hun khat lai in namlian, nam thupi ihihna sann haksa in, ahai, amawl ngiat dan in ikituat khialkha ding ahi. Zomite pen tu a Chin Hills (Khamtung) itun maa in, nam thupi hingei tham ihihlam hong lak, limlena tampi om a, tuate lakpan anuai a teng igualsuk pak hi.\n1. Lai anei minam ihihi.\nLai nei cih ciangin AD kum zalom (kz) 20 khit nunga pilsin nadinga ineih Pau Cin Hau lai leh Cope Topa laite icihna hi phinglo hi. Tu a Kawlgam sung ilut maa tham in, lai aneingeite ihihi. Tangthu cinggte in tua itanglai pen savun tungah kiciamteh hi ci uhi. Ahi zongin uipi in hong neksak hi kici se hi (hi tawh kisai "Zomi leh Zolai: Abeisa Tangthu" thului na sim in). Hipen kamgen tangthu ahih manin, uipi in ne cihna ah adeihna leh akhiatna tampi om theikha ding hi. Bangbang ahi zongin, hun khat lai in lai aneingei minam ihihi. Niam hetlo cihna hi.\n2. Aksi min tuamtuam anei minam ihihi.\nNi kha aksi leh vankuum tawh kisai pilna pen Mikang pau in astronomy ci in, nidang in mi khempeuh in hi pilna nei lo uhi. Adiakdiak in tang pilna hong khankhiat pina ahi tu a Middle East kuamah, hi aksi lam pilna atheite bek Magi ci in mipil, thudotpi in nei uhi. Hun khat lai in Zomite inzong hi pilna neingei hi hang. Gentehna in, aksi min vawhna ahi Zingsol, Zansol cihte, Cingkhup leh Ngambawm ii kituah hun cihte a kipan, ipu ipate in theih khat na nei uhi. Gallesa hang maw, nuntak haksat man maw, ikituah kawikawi nateng in akimangngil kha hi hamtang ding hi.\n3. Samsih, Samkilh leh Kizepna azangh minam ihihi.\nTu a iteenna Khamtung pen bangmah pian lohna ahih manin, hi mun ah itun khit, bangmah neilo, minam zawng ibat zenzen hang, tanglai in kizepna kician, ginatak azangh minam ihihi. Numei khat ahih nakleh samphek thei in, akizep nadingin samsih leh samkilh nei hamtang hi. Tualo kizep nading khipi, khibah, tau, khainiang cih bangin atuamtuam anei minam ihihi. Kizepna kician aneingei minam ihihi. Hun khat lai in nana niam hetlo uh ahihna kilangh hi.\n4. Lukham zangh in Lupna asui ngiatngiat minam ihihi.\nNitumna lam pilna ineih khit ciangin lukham akizangh pan hi lo hi. Tanglim in lukham akhamngiat minamte ihihi. Khamtung itun khit ciang bel, lukham ding adang om theilo hi ding hiven, taksing ngil mahmah kikhamh hi. H'oh, cidamna tawh kituak zawsop bilbel! Bangkua sungah sihna bang aom ciangin, alukham uh (amisi zat ahike'h amisi tawh ana zatkhop uh pen) innka dawn pan vawkkhia (paai) in, lukham ding athak bawlkik uhi. Tua ciangin, lupna azangh tanghtangh minam zong ihihi. Lupna pen gamsing pha lai ahih manin, apekpi in kibawl hi. Hun khat lai in hauhtat (luxurious) mahmah ihihna hong lak hi.\n5. Inn Lamdan, Innsung Lepdan ngeina kician anei minam ihihi.\nZo-inn pen kimawk lam lo hi. Ineih tawh kituak in, alian aneu bek kikhia a, inn lamdan (design) khat kinei in, tuadan in kilam ciat hi. Hi izo-inn lamdan pen, Khamtung itun khit ciang, amun amual, ahun zui in alemthei dingin ibehlap cih simloh, Khamtung itun maa tham in, izatsa ahihi. Ekkbuk bang pen "Awnghawh" kici hiauhiau zawzen in, innsung ah kikhoih hi. Tuhun a itaihkhan (apartment) vai deep hi. Kong zong adawldawl, adeidei in kinei hi. Huang sung luttumna pen Keelkong kici a, innka nuai a ganbuk lutsukna pen Sialkong kici in, innlim pan innsung lut tohna pen Sangkil kici hi. Innnung, phaitam lam kong pen Khahkhup kici in, khuavak ngah nading, huih lut nading leh khuadak nadingin kongvang neu zong kibawl a, Tawlet (tawl-et) kici hi. Hun khat lai in Engineer pilna akhom ciang kinei ngei ahihna hong lak hi.\n6. Kham, Ngun, Sik azangh thei minam ihihi.\nSiknam limlim ahi kham, ngun, daal, leh sik vante, akammal mahmah inzong nei ihih manin, hun khat lai in tuate tawh akisawh khangei ihihna kilangh hi. Khamtung lianah hite apiang zongin, kithei lo ahih manin, Kawlzang lam pan hi sik vante kipuato ngiat hi. Pu Guimang in tu a Khamtung, Ciimnuai ituntohna, phawk nadingin alaphuah sungah "zaang a pehsik gawm ing" na ci hi. Khamtung itun maa tham in, hi sik van tuamtuamte ana zanghngei minam ihihi.\n7. Hiamgam leh Thauvui (bomb) bawldan atheingei minam ihihi.\nInnsung vanzat ding temta, temtawng, hei, tuukol cihte banah, hiam a zat ding namsau, thal, lumletei cih dante zong tang lima ineih kammalte ahihi. Tuate banah, tu hun a bomb icih, thauvui lom bawldan zong athei ngei minam ihihlam, na phawk khangei hiam? Neino leh Nantal tangthu sungah, ahem in kiciamteh hi. Hi tangthu tuanthute pen, khangsawnte'n pilna in aneih ding uh deihna in akigen sawn ahihi. Neino leh Nantal tangthu ah, Leinuai mite tawh kidona zangei ding hihang. A-upa Phutcil, Leinuai mite in akhah nop loh tak uciang, Nantal in a-ekk phelleng akhiat leh Leinuai mite gam sehthum suah sehkhat kicim ci hi. Hi pen ekkvuu tawh thauvui (bomb) abawl pen agenna hi a, Leinuai mite'n hi thauvui kibangci bawl cih atheih ding uh deihlo ahih manin Nantal in "Ka ekk phellang kong khiatsuk hi" aci ahihi.\nTua hi in, ipu ipate zong ana haigawp uh hi saam loin, amau' hun tawh kituak in khuamuhna khat ana nei veve uh ahihi. Ahi zongin, tuate ikisialhpih theih ding zong hi sam loin, tangthu ahih manin hoih taka ciamteh in, ei zong hi pillesiam asang mahmah hun (hi-tech) hun ah, hun tawh kituak in i-om theih ding; tua dingin ihamciam ding hong phawksak hi.\nItem Reviewed: Zomite Minam Lian I-hih Na. ~ Rev. Thang San Mung Description: Rating: 5 Reviewed By: Cinpu Zomi


url: =Last Updated on Tuesday, 10 March 2015 23:14\tWritten by Tongsan Admin\tSaturday, 07 March 2015 22:31\nZokam tawh lai kihawmkhia te sungah Nipisim tatsat lo a kihawmkhia Tongsan Newspaper in kum 10 sung hong kalsuan theih manin Pasian tungah lungdamko in, a sem abawl tanute khempeuh tungah lungdam thu ka puak hi. Kum 10 cingta ahih tawh kiton in abeisa sangin laimal le laidalte akipan thuthak tuamtuam te hong kim semsem zaw lai ding cih lamen i hih manin lungdam huai kasa mahmah hi. Kum 10 tunna dingin mipite in i theihpihloh haksatna le lungkiatna tampi tuak ding uh ahih manin, hih zahtak a minam le lai itna takpi tawh maban hong zomsuak Tongsan tanute pahtawi huai mahmah hi.\nLeitunga a piang kha minam khempeuh in amau minam ngeina, lai, pau le gamte puah nuam ciat uh hi.Tua banga a puah nuamlo minam a om zen zen le pen minam mawlpente hi kha ding hi.Tua minam puahna milipte ngaihsutna muhna geel dan te lakkhawm na dingin tulai pau in ci leng Media mah hong phamawh pen hi. I Zosuan pih i sanggam pawl khatte bang en leng a gam khawkno khuapi sungah sim sengloh tadensa Daily, weekly le Monthly suah ziahziah uh a, milipte ngaihsutna muhna le geelna khempeuh hih tadensa tuamtuam te tung pan mikim in theithei uh a, a ngaisutnate uh puak diamdiam thei uh ahih manin a gam uh zong khangto in mainawt deuh pah uh hi.\nLai lam nasepna ah Zomite pen a budelh deuh zong i bang uh a, tadensa khat suah pan leng lamzuih kik pah pah zel hi.Minam picingh minam le gam a it tak tak te in amau teenna gam le khua bek hilo leitung mun tuam tuam a tung dingin tadensa hawm khia ziah ziah uh a, ei Zomite in nisim i simding tadensa khat zong i neih zawh nai loh lai lai pen khasiat huai mah mah a, pan i lak na ding tam mah mah lai hi.Zomite in i bawl theih sun kumkhat sunga khat vei suak Magazine cih bang ciang hi lel a, nisim tadensa i cih hih Lamka Bazar, Manipur Express etc i cih te pen Manipur a teng Zomite kiang bek tung zo lai ahih man in hih sanga tangzai zaw a ma i lak ding kisam hi.\nNidangin Manipur pan Mangkam a suak “Thuthang Daily” Pu T.Gogin(L)in a suah laiin Manipur gam sung bek hilo Mizoram, Meghalaya le gam tuam tuam a Zomite om na te ah puak zo a, miten zong thupi ngaihsut mah mah uh hi.Hih in Zomite kiitna ki tanauna khangsak hi. Zogam lamah leu leu pen Japan gal khit cianga Tedim gam leh Zogam sung thu i zak theihna khat pen Tedim pana kikhenThukituahna lai hi a, pawlpi thu i zakna pen Tedim Baptist Association te khet Lungvakna lai ahi hi. Kum 1961-63 sung Rangoon pan S.B.Khual Za Kham le Pa G.H. Gin Do Lian in a khet uh Nipikal sim thukizakna Zomi Tangko kici pen Kawlgam sung bekah hi loin India gam dongin kihawm ahih manin nasia takin Zomite ki-itna, kiphawkna leh kiho theihna piangsak hi. A mantakin ci leng India gam Zomite in Kawlgam Zomite le Zogam tangthu a theihna le zakna pen Zo Zum te hiam , Pawlpi (ZBC)hiam tung pan hi masa loin Rangoon Zo sangnaupangte’n 1952 pan a khet uh Hill Chin Student Union Annual Magazine le Zomi Zingsol, Zomi Magazine kicite peuh tung pan hi zaw hi.\nTu in Zomi mikimte simtheih ding Tadensa Tongsan hong kihawm khia in Kawlgam le gam tuam tuam a om te in zong Internet tung pan i en thei sim theita uh a,i minam in mainawt pih mah mah ding hi. Hi thei liai hi le a laidal mah mah tawh gam tuam tuam ah internet a en zolo te sim dingin hawmkhia zo lai leng Zomite in hih sangin nakpi takin phattuam pih zaw lai ding hi hang. Zomite milip i et ciangin kilawm hun khop hinapi hangin laibu i bawl te a tampen copy 1000 le 500 cih ciang bek bawl i hih man hih in laisim taima, kizen minam i hi kei hi cih hong lak mah mah hi.Mipil misiam ten gim leh tawl kawm le hun tampi beia a bawl laibute leina dan i thei kei a,sim i sawm kei le bel a mawl ding, mi a pha zolo ding te i hi uh hi.Tadensa i cih pen Zomi nam mun tuam tuam gam tuam tuam a omte khibanga hong khih khawm tu ahi hi.\nZomiten tulela ei Zokam tawh International News ih neih sun in hih Tongsan mah hi lel pah hi. Hih bang zahta a tadensa gam tuam tuam a Zomite huam zo ding bawl i thadah luat man in i minam le i gam zong khan ding bangin khang zo nailo hi.Tadensa kihello in gam khangto thei taktak lo a, tua hangin tadensa le a kizoppih “ Media” pen “ The fouth Pillar of Democracy” na ci liang uh hi.\nTadensa semte' Theih dingte:\nBiakna khempeuh in ki makaihna ding laibu i neih tek uh a, Muslim ten ‘ Koran’ Hindu ten ‘Vedus’ Khristian ten ‘ Bible’ i nei uh a. Hih laibu te tung tawn in sep ding le sep loh ding tanpha in i kisinsak thei hi.’Citizen Journalism’ pen mipite in thuthang i kaihkhop, i pulak banah internet tungtawna i pulakna ahi ciin wikipedia in hong lak hi.Citizen Journalism pen nisim in minthang to to a, weblogs, chatrooms, message boards, wikis le mobile computing tungtawnin mipiten thuthang pulakna lamah mai i nawtta uh hi.\nSouth Korea a Ohmy News tadensa motto pen “ Every citizen is a reporter” cih ahi hi.’Khawpi a teng khempeuh te pen thuthang pulaktu i hi hi’ cih na ahi hi. Tua mah bangin kum 2009 Iran election protest pen mipi ten twitter tung tawnin nasia mah mah in pulak uh hi. Mipite in Professional Journalist nasia mah mah in i huh thei a, i theih khak thuthak te maan mah mah a i pulak zel ding cihna ahi hi. Whatsapp pen leitung milip 60,000,000,00 liangin zang uh hi. Hihte lakah Zomite zong i kihel hi. Tua ahih man Citizen Journalism tawh kisaiin i theihna i khansak ding pen aana ahi hi.\nPasian thu upna, Khristian suahna pen ethics sinna hoih mah mah ahi hi.Laisiangtho in sep ding le sep loh ding tel takin hong zasak a, ciimna tam mah mah om hi. Tadensa saitute le a teltaka suimi nih Lorenz le Vivan ten Journalism tawh kisai i theih dinga kilawm hih bangin hong luikhia uh hi. Golden mean: Kum zalom 4 kim in Aristotle in hih theory na mukhia a, a deihna pen thuthang a thulaigen ding hi a, gup le gup loh om tuam lo ding cihna ahi hi.Midang tunga thu i gen sawn ciangin deihsak tuam khen tuam neilo a, centre mah mah a thu suah ding cihna ahi hi. Hih pen ahoih Journalism te om ding dan zong ahi hi.\nUtilitarianism: Hih pen Jeremy Bentham hong bawlkhiat hi a, John Stuart Mill in hih theory pen hong puahpha hi.Milip a tam pen te tunga dotna piak ding, a tam thei pen tung pan a, a dawnna uh ngah sawm ding ahi, thumanlo tampi kihel thei ahih man a hi hi. Hih theory pen investigative leh interpretative Journalist ten phattuam pi peuhmah uh hi. Golden rule: Hih theory pen Judeo Christian ethics cih in zong kithei hi. Laisiangtho in “ Nang tungah hong kibawl ding na deih bangin, midangte tungah bawl In" (Mat 7:12). Mi khempeuhte Journalist i hi uh a, ahizongin Professional Journalist bel i hi kei hi.\nTulai leitung pilna in mihing lungsim ki tuak peuhmah lote zong whatsapp/face book tungtawnin hong kizom sakta ahih manin i thuthak khahkhiak te ah i ciim kilkel ding kisam hi. Citizen Journalist hoih mahmah i suak theihna dingin na khempeuh hoih le man taka i telkani ding kisam hi. Tua i suikhiat te Tadensa ah ahi zong facebook ah a hi zong website hiam ah i khahkhia thei hi. Hih thu tamlo i gelh te pen tadensa saite theih dinga hoih te hi a, mikim in zong i theih ciat ding thupi hi. Zogam sungah zong Zomi mi kipia zo le gam leh minam it te in Zokam tawh Tadensa neuno khat TONGSAN hong phuankhia uh a, a kipat cil lai in aneu hang " Informative " mahmah hi. Tukum 2015 akipan Kumpi theihpihna (Redg) zong ngah sawnsawn cih thu i zak manin lungdam huai semsem hi.\nHih tadensa pen tuin maban kikek/ kibehlap / golta a, thu zong tampi tak tuangta ahih man Zomite i angtang mah mah hi. A semtute a tuanvaite lungsit peuhmah loin Zogam le Zomite a dinga nasepte uh thupi in nasia mah mah ahih man, ih biak Pasian in siamna, pilna thugil theih semsemna hong guan dinga, a sawt loin, hih TONGSAN Journal tungtawn in, leitung mun tuamtuam a om Zomite in khat le khat kimeltheihna, kiphawkna banah i lai le i pau mahmah zong pumkhat hong suaksak ding ahi hi. Tua hi in no’ a sai tute le hatna, siamna, pumpi cidamna hong pia ih biak Pasian tungah Lungdam kong ko’ hi.\nLeitung thupiang, minam sung thupiangte i theih kei le mawlna/haina nam khat ahih manin, tuate theihna dingin laisim kisam ahi hi. Melmuh Tongsan pan i ngaih/ muhnop le TV etkul a, Tongsan / awsuah tawh i ngaihnop le radio i lei kisam hi. Tua mah bangin Tadensa (Newspaper) pan i simnop le Newspaper i lei/ tat kul hi. Tuhun ciangin pilna, siamna akipan na khempeuh a mawkna tawh kingah om lo aahih manin, i Tadensa neih sun ahi i Tongsan zong nam le gam, lai le pau itna le minam khantohna ding lunggulhna tawh hun le tha tampi piakhia in akibawl vanvan ahih manin, Zomibup in thupisim a, thapia in tatman i piak ziahziah ding kisam hi. Kumpi neihsa, bawlsa hi loin, ei le ei bawl / hawmkhiat ahih manin mimal khat ciat mahin tatman i piak le kalsuan thei ding bek ahi hi. Minam khantohna le thahatna pen mimal thahat tungah kinga hi.\nTongsan nasemte pen kipumpiak vive cih ka za a, ei adangte in amau sep bang semtheilo, i semthei phial zongin i hun pia zolo hi hang. Tua manin ei sum zong paizong theiten a sem abawlte thapia in, kumkhat -khakhat-kalkhat tatman cihte bek tham loin, a manawt ziahziah zawhna dingin i hih theihna zahzah tawh mapanpih ding kisam hi. Zomite sungah Tadensa akineihte sungah kum 10 sung Kawlgam galkap hun lai pek akipan khaktanna le bawlsiatna tampi a thuak pen hi a, tuni dong hong mualsuahna zong mipite mapankhopna hang ahih manin, mai lam zongah mapanpih ciat ni cih kong zawn nuam hi.\nBy: Pa Kham Do Pau (Aizawl, Mizoram)\nAnnek Kawm a Kihona\nWritten by Tongsan Admin\tSaturday, 07 March 2015 20:48\nNasep na zon ciangin nang hong deih company pawlkhat in a siate uh nang tawh anne khawm ding, annek kawm a kiho dingin hong sam thei uh hi. Na annek kawm un kiho bek hilo in kitheihtelna (personal interview) zong hipah ahih manin hong deih tuak lua in an hong nekpih pah cih hetloh ding theihhuai hi. Na annek dan pan na kizat theih ding leh kizattheihloh ding, nasem dingin zattak ding maw zattaklo ding cih bangin hong ettelna uh ahi hi. Ankuang umkhawm siamlo mi khat pen nasem khawm dingin zong siamlo ding hi cih na hipah hi. Tua manin uliante in anne dingin hong sap ciang etlawm tak, kidawm tak, kimuang takin gamtang in.\n4. An Vaikhaksa Nolh kik Kei In: An na theih telloh na upmawh a na vaikhak khit khat nolh in pia kik kei in. Banghang hiam cih leh ansaite tawh na kiho dan ulianpa in nang hong encik gige hi. Na duh kei kik phial zongin lungdam takin a duh mahmah bangin la inla, lungdam ko siamtakin ne in. Uliante in midang tawh na kiho dan hong encik ahih lam phawk gige inla, kamdam, awnem, kamnel zang hamtang in. An buasak hiam, nang buaksuah hiam na hih leh zong heh kei inla nuihmai tawh nasemte hopih in. Na maitang hong ki-en ahih manin heh mel, maigum, thangpai mel pua kha kei in. Tua banga na kidop theih leh vai haksa phu kha lecin zong lungduai zo ding, maitai thei ding; hehna, thangpaihna, lungkiatna lak pan mite muh ah picingtak in om thei, kidek thei ding cih kilang hi.\n6. Ama Hong Dot Hun Ding Ngakin Pilvang In: Nang hong nekpih ulian in nang tung pan zong theihnop honpi khat nei ahih manin hong dot ciangin na dawn pah theih nadingin na kigingkhol in. Hong dot mateng lah nang leh nang kigen pah saisai kei in. A tamzaw ah annek khit, gilvah khit ciang hong dong pan ding hi. Annek khit ciangin ciahpah ding bek lungsim ah koihlo dingin, kihona a kipanpan ding hi cih thei in. Niangtui dawn kawm, singgah nek kawm in kihona kipanpan zaw hamtang hi.\n7. Lungdamko In: Nang hong hopih ulianpa tungah annek lim ciin lungdam ko inla, ann hong nekpih hangin zong lungdam ko in. An khamval a om hangin pua, ciahpih ut kei in.\n(Khangnote ading deihsakna tawh kong gelh hi. Ka lungdam]\nMakai le Ulian\nWritten by Tongsan Admin\tSaturday, 07 March 2015 20:36\nMakai cih pen mite kiangah a thu bek in a gen, kam bek tawh a sem hilo in mite muh theih dingin a semkhia, a lakkhia ahih hamtang ding ahi hi. Mite a huh leh a lak, a sem thei takpi ahih na a kidawksak ahih kisam hi. Ulian zong tua bang mah in. A tamzaw ah numei makai hiam, ulian hiam ahih leh a deihna uh hangtak in gen ngam in pulak khia ngam uh a; pasalte in numei zah in gen ziauziau ngamlo zaw hi. Khat leh khat kihona uangbawl in, a kisam thute siangtho tak, tangtak in kidong in kiho theite makai muanhuai, zuihtaak, ettehtaak ahi uh hi. A mipite kiangah a kisap uh bang hiam cih dong ngam ding, a mipite tungah lungdam thu ko ngam ding, a kul leh maisakna zong ngen ngam lel ding (a tamzaw ah makai khat, ulian khat adingin hihte baihlo thei hi).\nA zuihtaak leh a ettehtaakte in a neupen pan a lianpen dong a kibangin hopih thei uh a, a kisap uh a kibatloh hangin a kibangin en uh hi. Ama minthanna ding sangin a tamzaw hamphatna ding thupi masa hi cih khual hamtang a, a tup a tunpih man kei leh zong azom a makai, uliante in a tunpih dingin nusiat thei, nusiat ngam hi. Ama makaih sunga matut dingbek vai a gelte muhna sau neilote hi a, ama zoma makaite in zong a zop dinga nasep hoih a nusiat theite muhna sau nei, makai gina leh a muantak, a thudottaak mite ahi uh hi.


url: =APENDIX-A: ~ MUC\nAdmin 9:57:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nMemory in Tulsa SDA pastor tunga Zomi SDA-te akhiatna lai hi.\nApendix-te sungah atunga thute tawh kisai mutheih ding references malgol diak pawlkhat bek kiguanga athu atomin kigelh hi. Kumpizum atuamtuam tunga kikhiatna lai copy-te Kalemyo ah nusiazaw kahihmanin kong lak kei hi.\n1. Hih Apendix A pen Conference deihte dal nadinga Memory Tun, MYUM President in US a pastor Moyer tungah alaikhak ahi hi. Hih tawh kizom laikhak pawlkhat omlai hi. Hih lai apian nadingin Tulsa khua ah Zomi SDA te in khawmpi ah kituiphum nuam pawlkhat in Sia Lianpau tuiphum ding adeih ciangin, kankuat nadingin Sia Mungno in MYUM tungah alaigelhzia ding zong zasak hi.\n2. Tua ciangin, MYUM pupi Pr Memory Tun le Secretary Pr Min Lwin in kankuatna lai gelh uh hi. Alai sungah Pr Memory Tun in, hih pawlte(Tulsa-a Zomi SDA pawlkhat ) pen ka disfellowship sa uh mi 1170 te tawk kipawl hi ci hi.\nAhizongin, Apendix C sunga 2007-2012 dong MYUM Statistic alahna sungah Conference deihte “disfellowship”, “apostasy” ah koihna om ngeilo-a, “missing” ah 1519 kikoih bek om hi. Tua manin MYUM leader-te in Pr Moyer alaikhakna ah “Disfellowship” cih kammal azat pen manzo taklo zel hi. Disfellowship le Missing ahelzau gawp hiam, ahihkei leh, a mi lawtna uh ah a lipkhap huai theithei dingin “disfelloship” kammal zangin, asazian etlawmloh ding alau manun Statistic sungah “Missing” ci-a, zuauphuak-a mikhem zialzial uh hiam cih lungkham huai hi.